Путин ва Лукашенко музокаралардан сўнг денгиз сайрига чиқди - 30.05.2021, Sputnik Ўзбекистон\nПутин ва Лукашенко музокаралардан сўнг денгиз сайрига чиқди\nРоссия ва Беларусь президентлари Владимир Путин ва Александр Лукашенко 29 май куни Қора денгизда денгиз сайрига чиқди. 30.05.2021, Sputnik Ўзбекистон\nРоссия ва Беларусь президентлари Владимир Путин ва Александр Лукашенко 29 май куни Қора денгизда денгиз сайрига чиқди.Сочида Россия ва Беларусь етакчиларининг 2 кунлик музокаралари якунланди.Лукашенко кичик ўғли Николай билан кемада Қора денгизга сузиб келди, у ерда уларни Россия раҳбари кутиб олди. Путин уларга яхтани кўрсатиб, тушликка таклиф қилди.Путин ва Лукашенко сайр вақтида денгизда сузаётган дельфинларни кузатишди ва суҳбатлашишди.\nвидео, александр лукашенко, владимир путин, мултимедиа\nРоссия ва Беларусь президентлари Владимир Путин ва Александр Лукашенко 29 май куни Қора денгизда денгиз сайрига чиқди.\nСочида Россия ва Беларусь етакчиларининг 2 кунлик музокаралари якунланди.\nЛукашенко кичик ўғли Николай билан кемада Қора денгизга сузиб келди, у ерда уларни Россия раҳбари кутиб олди. Путин уларга яхтани кўрсатиб, тушликка таклиф қилди.\nПутин ва Лукашенко сайр вақтида денгизда сузаётган дельфинларни кузатишди ва суҳбатлашишди.


Франциядаги пляжга 1,5 тоннадан кўпроқ гиёҳванд модда тўлқин билан чиқариб ташланди\n21:41 / 21.06.2017\nФранциянинг Ланда департаментида жойлашган Мимизан коммунасидаги пляжга 1,5 тоннадан кўпроқ кокаин гиёҳванд моддаси тўлқин билан чиқариб ташланди. Бу ҳақда France Soir портали хабар берди.\nУшбу заҳри қотил уни сотувчи гиёҳвандфурушлар соҳил бўйлаб резина қайиқларда кетаётганларида фалокатга учраганларидан кейин тўлқин билан қирғоққа чиқариб ташланган. Қайиқдаги одамларни қутқаргани етиб келган ҳарбийлар соҳилда кўплаб кокаин ўрамларини аниқлашган.\nҲуқуқ-тартибот идоралари ходимлари қайиқда бўлган Грециянинг 7 фуқаросини ва гиёҳванд моддаларни ташишга алоқадорликда гумон қилинаётган яна бир неча кишини қўлга олганлар.\nLe Parisien нашрининг таъкидлашича, Эскурс деган жойдаги уйлардан бирида тинтув ўтказилганда полиция умумий оғирлиги 250 кг бўлган 6 та ўрам ва чемоданга жойланган кокаин аниқлаган. Гиёҳванд модда эгалари – келиб чиқиши грециялик 4 нафар кимса ушланиб, ҳибсга олинган.\nФранция кокаин пляж


Исро ва Меърож воқеалари ҳақида гапирилганида албатта Умму Ҳонийнинг ҳам номи тилга олинади. Чунки Расулуллоҳ, соллаллоҳу алайҳи ва саллам, Меърож кечаси унинг уйида меҳмон бўлган эдилар ва у Расулуллоҳдан (соллаллоҳу алайҳи ва саллам) Меърож воқеасини хабар берган ровийлардандир.\nХўш, Умму Ҳоний ким? Асл исми нима? Расулуллоҳ (соллаллоҳу алайҳи ва саллам) билан қариндошлик даражаси қандай?\nУмму Ҳоний Расулуллоҳнинг (соллаллоҳу алайҳи ва саллам) амакилари Абу Толибнинг Фаҳита исмли қизи бўлиб, Ҳазрати Алининг опаларидир.\nИсми қандайлиги ҳақида турлича фикрлар бор: Ҳинд, Атиқа ёки Фотима дегувчилар ҳам бўлган. Лекин энг машҳур бўлгани Фаҳитадир.\nРасулуллоҳдан (соллаллоҳу алайҳи ва саллам) бир неча ёш кичикдир. Гўзал аҳлоқли аёл эди.\nРасулуллоҳ (соллаллоҳу алайҳи ва саллам) оналари Оминанинг вафотидан сўнг Ҳадича бинти Ҳувайлидга уйлангунларига қадар Абу Толибнинг уйида яшадилар.\nБу йиллар давомида ўзларини Абу Толиб оиласининг бир аъзосидек кўрар, асло ёлғизликни ҳис этмас эдилар. У пайтда Фаҳита кичкина бир қиз эди.\nҲубайра ибн Ваҳб Махзум ўғилларининг энг кўзга кўринган кишиларидан эди. Қавми ичида мавқеи улуғ бўлиб, сўзини ўтказа оларди. У Фаҳитани сўраб келганида Абу Толиб розилик билдирди. Фаҳита Ундан икром ва эҳтиром кўрди. Унинг ҳимоясида бахтиёр ҳаёт кечирди.\nОрадан кунлар, кунлар кетидан ойлар ўтди. Расулуллоҳга (соллаллоҳу алайҳи ва саллам) пайғамбарлик тушди. Оила аҳлини, қариндошларини, қавмларини Исломга даъват этдилар. Бир қисми ишонди ва тўғри йўлни топди, бир қисми ишонмади ва кофир бўлди.\nҲубайра адашганлар орасида эди. Бу адашганлар имон келтирмайгина қолмай, зулм ва жафо билан янги диннинг ёйилишига тўсқинлик қилардилар. Аммо Ҳубайра Расулуллоҳ (соллаллоҳу алайҳи ва саллам) билан ўрталаридаги ақраболикка риоя қилиб, Расулуллоҳнинг (соллаллоҳу алайҳи ва саллам) шаҳсиятларини тақдирлар, ҳурмат кўрсатарди.\nФаҳита ҳам дастлаб эрига эргашиб, Исломга кирмади.\nБир куни Расулуллоҳ (соллаллоҳу алайҳи ва саллам) Умму Ҳоний уйларида меҳмон бўлиб қолдилар. Бу кеча Аллоҳ таоло Пайғамбармизга энг буюк эҳсон ва икромлар берган хайрли, узун бир кеча эди.\nУмму Ҳоний бу кеча ҳақида шундай ҳикоя қилади:\n“Исро воқеаси Расулуллоҳ (соллаллоҳу алайҳи ва саллам) менинг уйимда қолганларида бўлди. Бу кеча Аллоҳ Расули хуфтон намозини ўқиб, ухладилар. Биз ҳам ухлаётган эдик. Эрта билан Расулуллоҳ (соллаллоҳу алайҳи ва саллам) бизни уйғотдилар ва:\n— Эй Умму Ҳоний! Кўрганингдек, хуфтон намозини ҳам бу ерда ўқидим. Ҳозир ҳам сизларнинг ёнингизда бомдод намозини адо қилдим, — деб марҳамат қилдилар.\nСўнгра уйдан чиқиш учун ўринларидан турдилар. Мен кетмасинлар деб ридоларининг бир учини тутдим. Қоринлари кўринди. Кўйлаклари Мисрда тўғилган, катандан қилинган охорли кўйлакка ўхшар эди.\n— Эй Аллоҳнинг пайғамбари, буни одамларга айтманг. Сизни ёлғончига чиқариб, азият беришади, — дедим.\n— Аллоҳга қасамки, бу воқеани уларга айтаман, — дедилар.\nШунда мен бир ҳабаш жориямга: “Расулуллоҳнинг (соллаллоҳу алайҳи ва саллам) орқаларидан бор. Одамларга нима ҳақида гапирганларини ва уларнинг жавобларини эшит”, дедим.\nРасулуллоҳ (соллаллоҳу алайҳи ва саллам) бизнинг олдимиздан чиқиб, бошқа кишиларга ҳам бизга айтган гапларини айтдилар. Кўпчилик ўзини йўқотиб қўйди ва:\n— Далил шуки, мен фалон водийда, фалон кишиларнинг карвонига дуч келдим. Уларнинг туялари бир ҳайвондан ҳуркиб, қочиб кетган экан. Мен уларга туялари турган жойни кўрсатдим. Бу воқеа мен Шомда бўлган пайтимда юз берди. Сўнгра йўлимда давом этдим. Макка яқинидаги Тихома деган жойда Дажнон тоғига дуч келганимда фалон-фалон кишиларнинг қофиласига тўқнаш келдим. Улар ухлаб ётардилар. Сув солинган бир идишлари бор эди. Устига бир нарса ўралган экан. Ёпқични олиб, ичидаги сувни ичдим. Кейин қандай бўлса, шундай қилиб устини ўрадим. Ҳозир уларнинг қофиласи Макка яқинида, Танъим йўлидаги Байзо тепалигидан тушяпти. Олдинда рангги қорага мойилроқ кулранг туя келяпти. Туянинг устида бири қора, бошқаси олача иккита ҳарор бор, — дедилар.\nБу гапни эшитганлар дарҳол Расулуллоҳ, (соллаллоҳу алайҳи ва саллам) айтган йўлга югурдилар. Илк кўрганлари туя бўлди. У Расулуллоҳ (соллаллоҳу алайҳи ва саллам) тасвирлаганларидек кўринишда эди. Кейин карвондагилардан идишни сўрашди. Улар идишда сув тўла бўлганини, сўнг устини ўраб қўйганларини, уйғонганларида эса, ичида сув қолмаганини тасдиқлашди.\nМаккага қайтишда бошқа қофилани ҳам учратишди. Берилган саволга улар ҳам: “Тўғри айтипти, валлоҳи, у айтган водийда туямиз ҳуркиб қочди. Шунда бир овоз эшитдик. У овоз туямизнинг турган жойини айтди. У ерга бориб, туяни топдик”, дея жавоб беришди”.\nМусулмонлар Мадинага ҳижрат қилганларида Фаҳита эри ва болалари билан Маккада қолди. Расулуллоҳнинг (соллаллоҳу алайҳи ва саллам) эришган зафарлари ҳақида эшитса, беҳад қувонарди. Фаҳита мусулмонлар Маккага кирадиган буюк зафар кунини интизорлик билан кутарди.\nРасулуллоҳ (соллаллоҳу алайҳи ва саллам) Маккага кирдилар. Барча бутларни синдирдилар. Билолнинг (розияллоҳу анҳу) овози тавҳид, такбир ва шаҳодатлар билан жаранглаб, Каъба узра юксалди: “Аллоҳу акбар, Аллоҳу акбар, Аллоҳу акбар, Аллоҳу акбар. Ашҳаду ан ла илаҳа иллаллоҳ, ашҳаду ан ла илаҳа иллаллоҳ. Ашҳаду анна Муҳаммадан Расулуллоҳ, ашҳаду анна Муҳаммадан Расулуллоҳ...”\nБу овозларни эшитган Умму Ҳонийнинг эри Ҳубайра орқа-олдига қарамай Маккадан қочди. У Аллоҳ таолонинг динига киришдан қочаётган, Расулуллоҳнинг (соллаллоҳу алайҳи ва саллам) зафарларини кўришни хоҳламаётган эди.\nҲубайра Умму Ҳонийни ҳам ўзи билан кетишга даъват этди, аммо Умму Ҳоний қабул этмади. Чунки у Аллоҳ таолонинг динига кирган, мусулмон бўлган эди.\nХорис ибн Хишом Макка фатҳ этилган кун қони ҳалол қилинган кишилардан эди. Аммо Хорис Умму Ҳонийнинг Расулуллоҳ (соллаллоҳу алайҳи ва саллам) қошларидаги мавқеини билгани учун, ҳимоя қилишини сўраб, унинг уйига борди. Буни кўрган Али ибн Абу Толиб (розияллоҳу анҳу) Хорисни ўлдириш учун изма-из келди. Умму Ҳоний: “Eй онамнинг ўғли! Мен унга омонлик бердим”, деб уни ҳимоясига олганини билдирди.\nАли (розияллоҳу анҳу) эса бу гапларга қулоқ солмай, қиличини суғурди. Умму Ҳоний унинг қўлларидан тутди: “Аллоҳ хайрингни берсин, ўлдирма. Мен унга омонлик бердим”, деди.\nАли (розияллоҳу анҳу) ундан қутулишга ҳаракат қилди, аммо оёқларини ердан кўтаролмади. Шу пайт Расулуллоҳ (соллаллоҳу алайҳи ва саллам) кириб қолдилар. Умму Ҳоний:\n— Ё Расулуллоҳ, мен Хорис ибн Хишомни ҳимоямга олдим. Али эса уни ўлдирмоқчи. Нимага буюрасиз? — деди.\nШундан сўнг Умму Ҳоний Алини қўйиб юборди. Расулуллоҳ (соллаллоҳу алайҳи ва саллам) ҳазиллашиб:\n— Ё Али, бир аёл сендан ғолиб келди, — дея марҳамат қилдилар.\nҚаҳрамонлар қаҳрамони, довюраклар довюраги Али ибн Абу Толибнинг (розияллоҳу анҳу) бу гапи Умму Ҳоний ҳақидаги одил бир шаҳодатдир. Аллоҳ ҳар иккисидан ҳам рози бўлсин.\nУмму Ҳоний эридан айрилганидан сўнг бутунлай фарзандларининг тарбияси билан банд бўлди. Фарзандларининг қалбига фазилат уруғларини экди. Ислом ва имон билан уларни ўстирди. Фарзандларининг бари олим, фозил кишилар бўлиб етишдилар.\nБаъзи фарзандлари Умму Ҳонийдан ҳадис ривоят этишган. Улар орасида набиралари Жаъда ал-Маҳзумий, Яҳё ибн Жаъфар ва Ҳорунлар ҳам бор.\nУмму Ҳоний укаси Ҳазрати Алининг халифалик давригача яшади. Ҳижратнинг қирқинчи йили вафот этди.\nАллоҳ ундан рози бўлсин ва уни ҳам рози этсин. Омин.\nRasululloh (sollallohu alayhi va sallam) Makkaga kirdilar. Barcha butlarni sindirdilar. Bilolning (roziyallohu anhu) ovozi tavhid, takbir va shahodatlar bilan jaranglab, Ka’ba uzra yuksaldi: “Allohu akbar, Allohu akbar, Allohu akbar, Allohu akbar. Ashhadu an la ilaha illalloh, ashhadu an la ilaha illalloh. Ashhadu anna Muhammadan Rasululloh, ashhadu anna Muhammadan Rasululloh...”


Тожикистонда электр нархи ошди\n08 май 2021, Тошкент вақти: 17:34\nянвар 03, 2009\nТожикистонликлар мамлакатнинг ўзида электр қуввати ишлаб чиқарувчи кўплаб иншоотлар бўлишига қарамай, расмийлар электр нархини йилдан-йилга ошириб юбораётганидан норози бўлмоқдалар.\nТожикистон ҳукумати чиқарган янги нархномага мувофиқ, 2009 йилнинг 1 январидан эътиборан электр нархи 25 фоизга ошди.\nЎтган йили фойдаланилган электрнинг ҳар кВт/соати учун 4,8 дирам тўлаб келган тожикистонликлар янги 2009 йил бошидан бу миқдор электрни 6 дирамдан сотиб ола бошлайди.\nСаноат корхоналари эса, янги нархномага мувофиқ, бир кВт/соат электр учун 13,68 дирам тўлашлари керак бўлади. Аммо мамлакатнинг йирик саноат корхонаси саналмиш “Талко” бундан истисно қилинибди.\n“Барқи тожик” очиқ ҳиссадорлик ширкати масъулларининг билдиришларича, жаҳон молиявий инқирозининг “Талко” алюминий ишлаб чиқариш саноати фаолиятига ҳам таъсирини эътиборга олган ҳолда, Тожикистон ҳукумати бу корхона учун электр қувватини олдинги нархда, яъни 5,15 дирамдан сотишга қарор қилган.\nТаҳлилчиларга фикрича, Тожикистонда электр қуввати бўйича янги нархнома Жаҳон банки экспертлари таклифига биноан қабул қилинган.\nМаълум бўлишича, Жаҳон банки экспертлари Тожикистон ҳукуматига 2012 йилга қадар электр нархини босқичма-босқич ошириб бориш таклифини киритган. Акс ҳолда, хорижлик экспертларга кўра, Тожикистон ҳукумати гидроэнергетик иншоотларга доир лойиҳалари учун берилган қарзларини ўз вақтида қайтара олмаслиги мумкин.\nБироқ “Барқи тожик” очиқ ҳиссадорлик ширкати бош муҳандиси ўринбосари Рашид Гулов бу маълумотларни рад этар экан:\n- Электр нархининг оширилишидаги асосий сабаб энергетика соҳасини энг даромадли соҳага айлантиришдир. Шу билан бирга, бундан мақсад ҳам хорижий, ҳам ички сармояларни мазкур соҳага жалб этиш ортидан яқин келажакда энергетика мустақиллигини қўлга киритишдан иборат, - деди.\n“Барқи тожик” ширкат масъулига фикрича, агар маблағ бўлмаса, янги ГЭСлар қуриш амри маҳол. Ундан ташқари, электр узатиш тармоқлари ва умуман энергетика тизимини қайта таъмирлаш учун ҳам катта маблағ зарур.\n- Шуни назарга олган ҳолда, Тожикистон ҳукумати 2010 йилга қадар электр қувватига бўлган нархни то 10,5 дирамгача оширишга қарор қилди, - деди “Барқи тожик” вакили Рашид Гулов.\nУнинг маълум қилишича, айни кунларда Тожикистонда кунига 40 миллион кВт/соат электр ишлаб чиқарилмоқда. Бу миқдор электр мамлакат корхоналари ва аҳолиси учун етарли бўлмагани сабабли Тожикистон қиш мавсумида электр қувватининг 70-80 фоизини Ўзбекистон ва Туркманистондан импорт қилади.\nАммо “Барқи тожик” ширкати расмийсига кўра, шу кунларда Ўзбекистон ва Туркманистондан электр узатилиши тўхтатилган.\n- Ҳар йили ёз мавсумида биз Ўзбекистонга узатадиган 900 миллион кВт/соат электр эвазига қишда 600 миллион кВт/соат электр қуввати импорт қиламиз ва бу борада ҳар йили янги шартнома имзоланади. Аммо 2009 йил учун Ўзбекистон билан ҳали шартнома имзоланмадик.\nТуркманистондан олинадиган 1 миллиард 200 миллион кВт/соат электрни ҳам Ўзбекистон орқали транзит қиламиз. 2008 йил охиригача шу миқдор электрнинг 100 миллион кВт/соатини олдик. Аммо қолган миқдорини транзит қилиш ва унга оид нарх бўйича Ўзбекистон билан шартнома имзоланмагани сабабли ҳозирча иккала давлатдан ҳам электр олинмаяпти, - деди Рашид Гулов.\nАммо “Барқи тожик” ширкат масъули келгуси ҳафтадан бу муаммолар ўз ечимини топишига ишонч билдирди.\nГарчи Рашид Гулов бу оддий ҳол эканини ва электр импорти борасида Ўзбекистон билан мутлақо муаммо йўқ эканига ишонтирса-да, мустақил кузатувчилар туркман электрини Ўзбекистон орқали транзит қилиш масаласи ҳам йил сайин сиёсийлашиб бораётганини таъкидламоқдалар.\nҚайд этиш жоизки, Туркманистондан сотиб олинадиган 1,2 миллиард кВт/соат электрнинг ҳаммаси мамлакатдаги алюминий ишлаб чиқариш корхонасига берилади.\n- Марказий Осиёда ягона алюминий ишлаб чиқариш корхонасининг Ўзбекистон экологиясига зарарлари борасида кўп гапирилган ва Ўзбекистон президенти Ислом Каримов шахсан бу корхона фаолиятига тиш-тирноғи билан қарши. Шу важдан Ўзбекистон томонининг туркманлар электрини нима учун транзит қилишни пайсалга солаётгани ўз-ўзидан маълум, - дейди таҳлилчи Абдуғани Мамадазимов.\nАйни пайтда табиий газ таъминотидан батамом узилиб қолган оддий тожикистонликлар электр қувватига нархнинг кўтарилишидан норозилик билдирмоқдалар.\nДушанбе шаҳридаги кўп қаватли биноларнинг бирида истиқомат қилиб турган Шарофатхон ая қиш палласида аҳолининг электрга эҳтиёжи ошишини била туриб ҳукумат бу қарори билан зўрға кунини кўраётган аҳолини ночор аҳволга солиб қўйганини айтади:\n- Ўзимизда шунча ГЭСлар қурилиб ҳам электрни қиммат қилганини ҳар бир тожикистонлик ёмон қабул қилади. Айниқса, нафақахўрларга қийин. Олаётган 60 сомонийсини минг кВт/соат электрга берадими, нон пули қиладими? Табиий газ йўқ.\nКўп оилаларнинг даромади Россиядан эди. Мана, бу масала ҳам қийин бўлиб қолди. Халқ қаердан беради? Энди бизга қийин бўлади. Барибир халқнинг кучи етмайди, бера олмайди, қарздор бўлади.\nХалқ кўп нарсаларга норози, аммо бизнинг кучимиз нимага етади? -дейди душанбелик Шарофатхон ая.\nҚайд этиш жоизки, Тожикистон ҳукумати электр қуввати бўйича тасдиқлаган янги нархнома жорий йил 1 январидан кучга кирди.\nБундан буён тожикистонлик фуқаролар минг кВт/соат электр учун аввалги сал кам 50 сомоний ўрнига энди 60 сомоний ёки 17 доллар тўлайдиган бўлдилар.


ОАВ: АҚШ Хитой фирмаларининг активларини музлатиб қўймоқда\n12:24 / 22.08.2017\nАҚШ бош прокуратураси Хитойнинг КХДР билан савдо алоқаларига эга компанияларига қарши қатор чоралар ишлаб чиқди, деб ёзмоқда The Wall Street Journal.\nГазетанинг манбаларга асосан хабар беришича, гап Хитойнинг беш компанияси, жумладан Dandong Zhicheng ҳақида бормоқда. Америка ҳукумати уларни Шимолий Кореядан кўмирни долларга сотиб олишда айбламоқда.\nАҚШ бош прокуратураси май ойида ушбу компанияларнинг активларини вақтинчалик хатловга олиш ҳақидаги суд ордерини олган.\nШунингдек таъкидланишича, Хитой компаниялари транзакциялар ўтказган Американинг қатор банклари бу амалиётлар ҳақида прокуратурага ҳисобот тақдим этди. Газетанинг қўшимча қилишича, бу АҚШ федерал ҳукуматига Хитой компаниялари активлари доимий асосда музлатиб қўйиш ва шу тариқа Хитойга босимни кучайтириш имконини беради.\nАввалроқ экспертлар Хитой санкциялари КХДРга зарба бўлиб тушиши, бироқ унинг ядро дастурини тўхтата олмаслиги ҳақида маълум қилишганди.\nАҚШ КХДР Хитой


16:16 08 Июл 2020\n12:48 10.07.2019 Ҳавола олиш\nВақтинчалик пропискага эга шахслар нима қилиши керак? Микроҳудуд бўйича таълим рус тилида олиб борилувчи синфлар бўлмаса нима қилиш керак? Бу каби саволларга ХТВ жавоб берди.\nТОШКЕНТ, 10 июл - Sputnik. Халқ таълими вазирлиги Тошкент шаҳрида 1-синфга қабул бўйича кўп бериладиган саволларга жавоб берди.\n1) Барча мактабларга ҳужжатларни Давлат хизматлари марказлари орқали топшириш керакми?\nЙўқ, фақат 81 та мактабга Давлат хизматлари марказлари орқали топширилади. Қолган 228 та мактабга ҳужжатлар мактабда қабул қилинади.\n2) 81 та мактабнинг микроҳудудини қаердан билса бўлади?\nА) qabul.uzedu.uz сайти орқали\nБ) Давлат хизматлари марказлари орқали\nВ) Мактаблар орқали\n3) Қўшимча квота қачон очилади?\n1 август кунига қадар микроҳудудда яшовчи 7 ёшдаги болалар мактабга жойланади. Мактабларда бўш жой қолса, қўшимча квота очилади.\n4) Вақтинчалик пропискага эга шахслар нима қилиши керак?\nВақтинчалик пропискага эга шахслар қолган 228 та давлат ва 40 нодавлат мактаб муассасаларига ҳужжат топширишлари мумкин.\n5) Микроҳудуд бўйича таълим рус тилида олиб борилувчи синфлар бўлмаса нима қилиш керак?\nРус тили синфлари йўқ мактабларда бундай синфлар очилади. Рус тили синфларини очиш имкони бўлмаса, ота-оналар Тошкент шаҳар халқ таълими Бош бошқармасига мурожаат қилишлари керак. Бош бошқарма мутахассислари рус тили синфи мавжуд мактабга болани бепул йўналтиради.\n6) Бола акаси ёки опаси таълим олаётган мактабда таҳсил олиши мумкинми?\nАгар боланинг акаси ёки опаси тасдиқланган 81 та мактаб рўйхатига киритилмаган ўрта умумий таълим муассасасида таълим олса, бола Вазирлар Маҳкамасининг 2017 йил 15 мартдаги “Умумий ўрта таълим тўғрисидаги низомни тасдиқлаш ҳақида”ги қарори талаблари асосида мактабга қабул қилинади. Ота-оналар мактабга тўғридан-тўғри мурожаат қилишлари лозим.\nРўйхатга киритилган 81 та мактабга бу гуруҳдаги болалар асосий квотага қабул тугаганидан сўнг ва мактабда бўш ўрин мавжуд бўлганда қўшимча квота асосида қабул қилинади.


Шавкат Мирзиёев нуронийлар ҳолидан хабар олди...\n06.03.2021 18:44 0 1682\n– Бугун бошқача учрашув бўлади. Фақат бу пансионат эмас, мамлакатимиздаги барча 34 та «Саховат» ва «Мурувват» уйини яхшилаш чораларини келишиб оламиз. Уларда жами 9 минг 700 ўрин мавжуд бўлиб, ҳозирда 8 минг 840 нафар нуронийларимиз яшаб, даволаняпти. Лекин бу уйларга ҳеч ким кирмаган, фақат байрамлардагина эсланган, тартиб, эътибор бўлмаган. Бундай инсонлар меҳр излайди, эътибор излайди. Уларнинг дуосини олсак, юртимизга барака ёғилади, –деди Президент.\nЖамият 16/04, 18:45


Месси - Испания чемпионати тарихидаги энг яхши ўйинчи\n7 август, 2017, 16:40\n“Барселона” клуби ҳужумчиси Лионель Месси Испания футболи тарихи ва статистикаси тадқиқот маркази талқинига кўра, Испания чемпионати тарихидаги энг яхши футболчи дея эътироф этилди. Бу ҳақда Marca нашри хабар тарқатмоқда. 30 ёшли футболчи 349 та гол билан Испания чемпионати тарихидаги энг яхши тўпурар ҳисобланади.\nНашрнинг хабар тарқатишича, ушбу тадқиқотда 1929 йилдан буён чемпионатда иштирок этган 9280 нафар футболчи таҳлил қилинган. Ушбу таҳлилда ҳар бир мавсумда ўйналган дақиқалар, ўйиндаги ва пенальтидан урилган голлар, автогол ва қизил карточкалар ҳисобга олинган.\nУшбу ҳисоб-китобларда Месси 545 очко жамғаришга мувоффақ бўлди. Иккинчи ўринни эса 528 очко билан 1994-2010 йилларда “Реал” шарафини ҳимоя қилган Рауль эгаллаган бўлса, кучли учликни 524 очко билан 1939-1955 йилларда “Барселона” шарафини ҳимоя қилган Сесар Санчес якунлаб берди.


Генерал-майор Азизбек Икромов Ички ишлар вазирлигида ўз лавозим ва вазифаларини сақлаб қолган ҳолда, Маҳалла ва оилани қўллаб-қувватлаш вазири ўринбосари вазифаларини ҳам бажаради.\nИчки ишлар вазирининг жамоат тартибини сақлаш бўйича ўринбосари Азизбек Икромов зиммасига янги ташкил этилган Маҳалла ва оилани қўллаб-қувватлаш вазири ўринбосари вазифаси ҳам юклатилди.\nИчки ишлар вазирлиги матбуот хизмати хабар беришича, 19 февраль куни Вазирлар Маҳкамасида ўтказилган йиғилишда Азизбек Икромовга янги ташкил этилган Маҳалла ва оила масалалари вазирлигига вазир ўринбосари вазифасини бажариш юкланган.\nУ бир вақтнинг ўзида Ички ишлар вазири ўринбосари лавозимидаги фаолиятини ҳам давом эттиради.\nИчки ишлар вазирлиги тизимида хизмат қилган генерал-майор Азизбек Исроилович Икромов 2017 йилдан Мудофаа вазирининг тарбиявий ва мафкуравий ишлар бўйича ўринбосари лавозимида фаолият кўрсатган, 2019 йил ноябрида эса Ички ишлар вазири ўринбосарига айланганди.\n18 февраль куни «Жамиятда ижтимоий-маънавий муҳитни соғломлаштириш, маҳалла институтини янада қўллаб-қувватлаш ҳамда оила ва хотин-қизлар билан ишлаш тизимини янги даражага олиб чиқиш чора-тадбирлари тўғрисида»ги фармони билан Ўзбекистонда янги вазирлик - Маҳалла ва оилани қўллаб-қувватлаш вазирлиги тузилди.\nШу куни Олий Мажлис Қонунчилик палатасининг навбатдаги мажлисида «Маҳалла» хайрия жамоат фонди раиси Раҳмат Маматов Маҳалла ва оилани қўллаб-қувватлаш вазири лавозимига номзод сифатида маъқулланди.\nУлуғнор туманига прокурор ҳоким бўлди\nЁшлар иттифоқи раҳбариятида лавозим ўзгаришлари амалга оширилди


Ҳазратимнинг сўнгги Ҳаж зиёратлари | Muslimaat.uz\nМанзилингиз:Муслимаат»Илм ва амал»Ҳаж»Ҳазратимнинг сўнгги Ҳаж зиёратлари\nBy Muslimaat on Sentabr 9, 2016 Ҳаж, Ҳазратим\nМана, бу йилги ҳаж мавсуми ҳам бошланди. Ҳожиларнинг Маккаи Мукаррамага етиб борганини, у ердаги воқеаларни кўрсам ё эшитсам, беихтиёр падари бузрукворимнинг ўша муқаддас заминларда оппоқ эҳромда туриб дуо қилганлари кўз ўнгимда гавдаланади.\n1432 ҳижрий, 2011 милодий санада қиблагоҳим, устозим, фазилатли Шайx Муҳаммад Содиқ Муҳаммад Юсуф ҳазратлари билан бирга ҳаж зиёратига бориш насиб қилган эди. Бу сафар мен учун энг катта ёдгорлик бўлиб қолди, десам, муболаға бўлмайди. Ўшанда ушбу ҳаж сафари Ҳазратимизнинг охирги ҳажлари эканини ким ўйлабди, дейсиз?!\nЭсимда, Пойтахтдаги халқаро аэропорт залида ўтирганимизда биз билан бирга учоққа чиқмоқчи бўлиб турган ҳамюртларимиз бирин-кетин келиб, Ҳазратни ўраб олишган эди. Улар ҳаж ибодати насиб қилиб турганидан бир хурсанд бўлишса, бу муборак сафарда Ҳазратимиз билан ҳамсафар бўлаётганларидан диллари янада қувончга тўлган эди. Улардаги бу сурур юзларидан шундоқ балқ уриб турарди.\nУчоқ тўғри Мадинаи Мунавварага бориб қўнди. У ерда ўзбекистонлик ҳожилар билан бир меҳмонxонага жойлашдик. Одамлар Ҳазратни кўриб, дарров бир-бирларига имо қилиб қолишди. Ҳа, у кишидек улуғ инсонлар билан бир замонда яшаш ўзи катта бахт бўлса, муборак ҳаж сафарида, муқаддас заминларда бирга бўлиш ҳар бир мухлис мўмин банда учун олий шарафдир.\nҲеч иккиланмай айтишим мумкинки, ушбу ҳаж сафари мен учун бир умрга татигулик ва асло унутилмас хотиралардан иборат бўлди. Ижозатингиз билан ушбу қутлуғ кунларда мазкур сафар таассуротларидан айримларини сиз, азизлар билан баҳам кўришни ният қилиб турибман. Аллоҳ таолодан Ҳазратимни Ўз раҳматига ғарқ этиб, бизларга у кишига муносиб ворис бўлиш шарафини насиб этишини сўрайман. Сўзимнинг охирида Ҳазратимизнинг сўнгги муборак сафарларида бирга ҳамроҳ бўлиш бахтини насиб этган Роббимиз Аллоҳ субҳанаҳу ва таолога ҳамд ва шукрлар айтиб қоламан!\nОминахон Муҳаммад Содиқ\nсўнгги Ҳаж зиёрат ҳаж


ЎзА - Покистоннинг Кветта шаҳрида портлаш\nПокистоннинг Кветта шаҳрида портлаш\n25.07.2018 12:41 Чоп этиш версияси\nБугун эрталаб Покистоннинг Кветта шаҳрида портлаш содир этилган.\n“Geo“ телеканалининг хабар беришича, мамлакатда парламент сайловлари ўтказилаётган кунда содир бўлган портлаш оқибатида 22 киши ҳалок бўлган. Ҳодисада жабрланган 30 нафар одам зудлик билан шифохонага етказилган.\nОАВ маълумотларига кўра, портлаш патрул хизматини олиб бораётган полиция автомобили ёнида содир бўлган. Ҳодисага дахлдор бошқа тафсилотлар ҳозирча маълум эмас.\nЭслатиб ўтамиз, бугун Покистонда парламент сайловлари ўтказилмоқда. Мамлакатдаги сайлов участкалари маҳаллий вақт билан соат 8:00да очилган.\nМарказий сайлов комиссияси маълумотларига кўра, 105 миллион покистонлик сайловда иштирок этиши кутилмоқда.


Пентагонда Трампнинг ҳарбий ҳолат эълон қилиши мумкинлигига тайёрланишмоқда\nФото: Touch Of Light\nПентагондаги баъзи амалдорлар АҚШнинг амалдаги президенти Доналд Трамп мамлакатда ҳарбий ҳолат эълон қилиши ҳолатига армиянинг хатти-ҳаракатларини муҳокама қилишмоқда. Бу ҳақда Newsweek нашри хабар берди.\nНашр маълумотларига кўра, олий ҳарбий амалдорлар Трамп сайланган президент Жо Байденга ҳокимиятни топширишга халақит қилиш учун ўз тарафдорларини кўчаларга олиб чиқиши мумкинлигини истисно қилишмаяпти. Шунингдек, Вашингтонга инаугурация ва ўтиш вақтида тартибни таъминлаш учун армияни киритиш ҳақида буйруқ олиниши ҳолатига режалар тузилмоқда.\nТаъкидланишича, бундай режаларни тузишда Трампни хушламайдиган генералларгина иштирок этмоқда. Амалдаги президентнинг тарафдорлари ва Оқ уй эса бу режалардан бехабар.\nАҚШда пандемия сабабли киритилган фавқулодда ҳолат режими сабабли Трампга қўшимча ваколатлар берилган. Шу сабабли генералитет Трамп тарафдорлари уни ноқонуний хатти-ҳаракатлар содир этишга ундаши ва Пентагон бу сиёсий инқирозга жалб қилиниши мумкинлигидан хавотирланмоқда.\n23 декабрда Трамп мамлакатни бошқариш бўйича вазифаларини деярли бажармай қўйгани ва барча эътиборини сайловлар натижаларини бекор қилишга қаратаётгани маълум қилинганди. Жумладан, Оқ уй раҳбари мамлакат бўйлаб коронавирус рекорд кўрсаткичлар билан тарқалаётганига қарамай, давлат ишларига эътибор қаратмай қўйган.\nШунингдек, 17 декабрда Трамп бир неча маслаҳатчиларига Оқ уйни тарк этмаслигини ва Байденнинг инаугурацияси вақтида ҳам қароргоҳида қолишини айтган. Амалдаги президентнинг ўзини бундай тутишига қарамай, унинг атрофидагилар президент ўз ваколатларини тинч ва ўз муддатида топширишига ишонч билдиришмоқда.\nПентагон АҚШ кемалари нима учун Қора денгизга кирмаганига изоҳ берди


15:30 / 28.04.2017 1494 pdf Ўқиш режими + -\nҲурматли ўқувчи биз қўйидаги сатрларда пайғамбаримизнинг гўзал ахлоқларини ўргатадиган мактабларда таълим олган, улуғ уламоларимиздан бирлари – 442-ҳижрий санада туғилган, етти ёшидаёқ Қуръони Каримни ёд олган, умрини исломий илм ва унинг таълимига бағишлаб, 535-ҳижрий санада тўқсон уч ёшида вафот этган, муҳаддис олим, қози Абу Бакр Муҳаммад ибн Абдулбоқийнинг ҳаётида воқеъ бўлган ва уни ўз тили билан сўзлаб берган, улуғ хулқлардан омонатдорлик, вафо, хайрлик ишни ҳеч қандай муқобилсиз адо этиб, унинг мукофотини охиратга заҳира қилиб қолдиришдек гўзал хулққа намуна бўладиган бир воқеъани баён қилмоқчимиз. Умид қиламизки, ушбу воқеъа сиз ҳам, мана шундай улуғ хулқларни касб этишингизда сизга албатта кўмакчи бўлгай.\nУ зот ҳикоя қилиб айтади:\n«Маккада – уни Аллоҳ муборак этиб сақласин! – мужовир бўлиб турган кунларимнинг бирида ейишга ҳеч нарса топа олмай, оч қолдим. Бу очликдан мени халос этгудек бирор егулик қидириб кўчага чиқдим. Кўчада ипак матодан ишланган, оғзини ҳам ипак билан боғлаб қўйилган бир ҳамён топиб олдим. Уни манзилимга олиб келиб очиб қарасам, ичида бир шода марварид бор экан. Ҳаётимда бундайин чиройли, бундайин тоза марваридни кўрмаганман. Қайтиб кўчага чиқдим. Кўчада қўлига беш юз динор пулни ушлаб олиб: ''Ҳамёнимни топиб берган кишига мана шу беш юз динорни мукофот қилиб бераман? — деб турган бир кишини кўрдим. Фикр қилдим: "Мен ҳозир оч қолган, бир муҳтож кишиман ҳамёнини қайтиб берсаму, мана шу беш юз динор тиллони олиб, тирикчилигимга сарф қилсаммикин?''. Кейин, у кишини манзилимга бошлаб келдим. У менга ҳамённи, унинг оғзи боғланган боғични ҳамда унинг ичидаги марваридни тўғри сифатлаб берганидан сўнг, омонатни унинг қўлига тутқаздим. У менга ваъда қилган беш юз динорни бермоқчи бўлган эди, мен унга: ''Йўқ, ушбу омонатни ҳеч қандай мукофотсиз ўз эгасига топшириш менинг бурчимдир'' — деб, ҳар қанча илтимос қилса ҳам, уни қабул қилмадим. У киши мен мукофотни қабул қилмаслигимни билгач, хаққимга дуо қилиб, йўлига равона бўлди.\nКўп ўтмай мен ҳам Маккадан ўз юртимга денгиз орқали, кема билан сафарга чиқдим. Йўлда бахтсиз воқеъа содир бўлиб, кема ҳалокатга учради. Кемадаги барча кишилар бор-будлари билан бирга денгизга ғарқ бўлдилар. Аллоҳнинг марҳамати билан кеманинг бир синиқ бўлагига тирмашиб олиб, фақат мен омон қолдим. Денгиз мавжи мен тирмашиб олган кема парчасини мусулмонлар яшайдиган бир оролга олиб бориб ташлади. Денгиздан соғ-саломат қутулиб, ўша жойдаги бир масжидга бориб тушдим. Орол аҳли менинг масжидда қуръон ўқиб ўтирганимни кўриб, илм аҳлидан эканимни билишди. Сўнгра улар менинг ҳузуримга қуръондан таълим беришим ва ёзувни ўргатишим учун тўп-тўп бўлиб келишди. Деярли оролдаги ҳамма – ёш болалару катталар келиб, ҳузуримда таълим олишди.\nКўп ўтмай анча мол-дунё топиб, ўзимни ўнглаб олдим. Шундан кейин, улар мени уйлантириб қўймоқчи бўлишди. Менга отасидан анча мол-дунё мерос олган, бир етим қизни таклиф қилишди. Мен уйланишга рағбатим йўқлигини билдиришимга қарамай қаттиқ туриб олишди. Ноилож рози бўлдим. Қизни ясантириб, тақинчоқларини тақтириб ҳузуримга олиб келишди. Мен қизга назар ташлар эканман, Маккада мен топиб олиб, эгасига топширганим, бир шода марвариднинг айни ўзи, мен аввал кўрган сифатда унинг бўйнида турарди. Мен беихтиёр, у марваридга узоқ тикилиб қараб қолдим. Улар: ''Эй шайх, мунча марваридга тикилиб қарайсиз, бу ишингиз билан бечора қизга озор бермоқдасиз'' — деб, менга итоб қила бошладилар. Шунда мен уларга марварид воқеъасини сўзлаб бердим. Улар: ''Аллоҳу акбар, ла илаҳа иллаллоҳ'' — деб, шу даражада қаттиқ овоз билан такбиру таҳлил айтишдики, ҳатто овозлари жазира аҳлининг барчасига етиб борди. Мен ажабланиб: ''Сизларга нима бўлди ўзи? — деб, сўрадим. Улар: ''Ўша сиздан марваридни қайтиб олган, марварид соҳиби мана шу етим қизнинг отаси эди. У доимо сизни мақтаб: ?Мен дунёда у кишидан бошқа, бундайин ҳалол, чин мусулмон кишини кўрмаганман, эй Аллоҳ мени у кишига қайта рўбарў қилгин, қизимни унга никоҳлаб берайин?— деб, дуо қилиб юрарди, бироқ у орзусига етолмай ҳаётдан ўтди. Мана энди унинг дуоси ижобат бўлиб орзуси ушалмоқда''— деб, жавоб беришди. Кейин у билан бирга ҳаёт кечира бошладим. Аллоҳ таоло менга ундан икки ўғил ато этди. Кўп ўтмай, аввал аёлим, кейинроқ эса, икки ўғлим ҳам вафот топишди. Ҳалиги қийматбаҳо марварид менга мерос бўлиб қолди. Мен уни минг динорга сотиб юбордим. Сизлар кўриб турганларинг мана шу бойликларим ўша марвариднинг пулидан қолганларидир».\n(Ҳоний ал-Хож: Солиҳ кишилар ҳаётидан минг бир қисса)\nМана азиз ўқувчи ўзингиз шоҳид бўлганингиздек, мана шундай омонатга вафо қилган улуғ хулқ соҳибини Аллоҳ таоло мана шу дунёнинг ўзидаёқ яхшилик билан мукофотлаб қўйди. Охиратда эса, бунда-да олийроқ, бундан-да яхшироқ мукофотлар билан мукофотлашида асло шубҳа йўқдир. Аллоҳ таоло тўғри сўзлагувчи Зотдир. У буюк Зот марҳамат қилиб айтади: «Эҳсон-яхшиликнинг жазоси-мукофоти фақат яхшиликдир» . (ар-Роҳман сураси: 60)\nАллоҳ таолодан ҳаммаларимизни ҳам, мана шундай улуғ, гўзал хулқларга муваффақ айлашини тилаймиз.\n15:30 / 28.04.2017 1168\n15:31 / 28.04.2017 1055\n1193 15:32 / 28.04.2017\n1137 14:54 / 28.04.2017\n1040 15:08 / 28.04.2017\n1045 14:53 / 28.04.2017


Каниза Tashkent city’дан уй олганига афсусланаётгани ва бунинг сабабини айтди - ShouBiz.uz\nЯнгиликлар 19:26 | 15.3.22\nКаниза Tashkent city’дан уй олганига афсусланаётгани ва бунинг сабабини айтди\n«Пулимни қайтариб беринглар», — дейди хонанда\nХонанда Каниза Tashkent city’дан янги уй олганига афсусланаётганини айтиб, сабабини ҳам маълум қилди.\nУнинг сўзларига кўра, уйининг олдида суратга тушмоқчи бўлган, лекин ходимлар бунга рухсат йўқлигини, аввал пул тўлаш кераклигини айтган. Бу эса хонандага ёқмаган. Шу сабабли ҳам уйни олганидан афсусдалигини таъкидлаган.\n«Бизда ҳаммаси яхши эди. Биласизми Tashkent city’да жуда кўп бўлимлар бор. Менинг уйим уларнинг бирида. Бўлим аркасининг олдида туриш ҳам мумкинмас экан. Мен клип суратга олмаётганимни, шунчаки расмга тушмоқчилигимни айтсам, пул тўлаш кераклиги айтилди. Тавба қилиб шу ердан уй олиб қўйибман. Ишқилиб шу ерда юришимга ҳам пул тўлаш керак эмасми. Ундан кўра пулимни қайтариб беринглар. Мен бунақа жойда яшамиман. Идеалний қилиб топширмадингларку ҳали, на иссиқ сув, на газ бор. Нафас олишимизга ҳам пул тўламаймизку. Фақатгина меҳмонларга рухсат экан», — дейди хонанда.


Оқлов ҳукми чиққан фуқаро нега қайта судга тортилмоқда, ёки инсон тақдири шунчалик “ўйинчоқ”ми? - Халқ сўзи\nОқлов ҳукми чиққан фуқаро нега қайта судга тортилмоқда, ёки инсон тақдири шунчалик “ўйинчоқ”ми?\n10:57 20 Февраль 2020 Жамият\nТаҳририятга Қарши туманидаги Боғобод МФЙ Тўқманғит қишлоғида яшовчи фуқаро Обид Амирқуловдан ариза келиб тушди. Унда айтилишича муаллиф Қашқадарё вилоят Косон тумани ИИБ ЖҚваЎЖҚКБ (Жиноят қидирув ва уюшган жиноятчиликка қарши кураш бўлинмаси) катта тезкор вакили бўлиб ишлаган пайтда 2011 йилнинг 15 октябрида ЎзР.ЖКнинг бир неча моддалари билан айбланиб, қамоққа олинган ва Ўзбекистон Республикаси Ҳарбий судининг 2012 йил 12 мартдаги ҳукмига кўра 10 йилга озодликдан маҳрум этилган.\nШундан бери ўтган 8 йиллик сарсон саргардонликлардан кейин ниҳоят 2019 йилнинг 1- августида Ҳарбий суди аппеляция судлов ҳайъатининг қарори билан ушбу жиноят ишининг Обид Амирқуловга тегишли қисми кўриб чиқилиб, тўлиқ оқлов ҳукми эълон қилинган.\nАммо О. Амирқуловнинг қувончи узоққа бормади. Ўзбекистон Республикаси Ҳарбий судининг оқлов ҳукми Ўзбекистон Республикаси Бош прокурорининг ўринбосари томонидан билдирилган назорат тартибидаги протести асосида чақириб олиниб, Ўзбекистон Республикаси Олий суди жиноят ишлари бўйича судлов ҳайъатининг 2020 йил 23 январдаги ажрими билан бекор қилинган ва жиноят ишининг шу қисми янгидан аппеляция тартибида бошқа таркибда кўриб чиқиш учун юборилсин, деган ажрим чиқарилган. Лекин кимга юбориш ажримда келтирилмаган.\nХат муаллифи таъкидлаганидек, 8 йиллик тинимсиз мурожаатлар, ота- онаси ва ўзининг соғлигини йўқотиб, чеккан азоблари эвазига эндигина оқловга эришганида яна бу ишлар қайтадан бошланадиган бўлди.\nЎзбекистон Республикаси Ҳарбий судининг оқлов ҳукмига назар ташласак, биринчи инстанция судининг айбланувчига нисбатан ЖКнинг 165-моддаси 3-қисми “а” банди, 205- моддаси 2-қисми, “а,в” бандлари, 206- моддаси 2-қисми, “а,в” бандлари, 210-моддаси 3- қисми “б” банди, 241- прим 1 моддаси, 276- моддаси 1-қисми билан ЖКнинг 59, 61-моддалари тартибида тайинланган айблов хулосаларида далилларнинг етарли эмаслиги ва бу айбловлар ўз исботини топмаганлиги, ушбу моддаларда назарда тутилган жиноятлар таркиби бўлмаганлиги сабабли ушбу ҳукмнинг Обид Амирқуловга оид қисми бекор қилиниб, ЎзР ЖПК нинг 83- моддаси 2-бандига асосан реабилитация қилиниб, оқлансин ҳамда жиноят ишининг унга оид қисми тугатилсин, дейилади.\nАммо ушбу жиноят иши бўйича ҳеч қандай эътироз билдирилмаган, ариза ёки шикоят тушмаган бўлсада, республика прокуратураси томонидан негадир қайта текширилади ва чақириб олинади. Бунинг сабабини эса муаллиф қуйидагича изоҳлайди.\n-Мен моддий зарарни ва ишимга тиклашни сўраганимдан кейин шу гаплар бошланди, -дейди у. — Ҳарбий суд 2020 йил 9 январ куни моддий ва маънавий зарар бўйича ҳал қилув қарорини чиқарди. 23 январда эса Ўзбекистон Республикаси Олий суди республика прокуратурасининг протестига асосан мени оқлаш ҳақидаги ажримни бекор қилди. Оқлов ҳукмида ҳамма ҳолат батафсил очиб берилган. Суд айбим йўқлигини, жиноят ишида мавжуд эмаслигини далиллар билан юз фоиз исботлаган. Лекин 2019 йил 18 декабр куни республика прокуратураси ҳеч қандай ариза ёки бошқа асоссиз жиноят ишини назорат тартибида чақириб олди. Беш ой танишди.\nАхир, Президентимиз яқиндаги Мурожаатномасида эски тузумдан қолган суднинг чиқарган қонуний қарорларини прокуратура томонидан назорат тартибида чақириб олиб, бекор қилиш амалиётини тўхтатиш керак, дедилар. Булар эса тескарисини қилмоқда.\nФикримча менга 100 миллион сўмдан ортиқ моддий ва 40 миллион сўм маънавий зарарни тўламаслик, аввалги ишимга қайта тикламаслик мақсадида бу ишлар қилинмоқда. Агар тиклаш нияти бўлганида мен оқлов қарори бўйича 2019 йил 25 октябр куни ўз ишимга қайта тикланишим керак эди.\nДарҳақиқат, муҳтарам Президентимиз Шавкат Мирзиёев Олий Мажлисга Мурожаатномасида “Эски тузумдан қолган ва ҳануз давом этаётган суд қарорларини прокуратура томонидан чақириб олиб, ўрганиш амалиётини чеклаш лозим. Энди фақат иш юзасидан шикоят келиб тушган ҳолдагина прокурор суд қарорини олиб ўрганиши мумкин”, дея таъкидлаган эдилар.\nМурожаатда таъкидланганидек, ўтган 3 йилда 1 минг 989 нафар, 2019 йилнинг ўзида 859 нафар фуқарога нисбатан оқлов ҳукми чиқарилди. Шунингдек, 2019 йилда 3 минг 81 нафар шахс суд залидан озод қилинган бўлса, 2 минг 623 нафар фуқарога асоссиз қўйилган моддалар айбловдан чиқарилди ва ўзгартирилди.\nЭнди суд орқали инсонларнинг ҳуқуқи тикланганини эътироф этиш билан чекланиб қолмасдан, нима сабабдан судгача бўлган тергов жараёнида инсон ҳуқуқ ва эркинликлари бузилган, деган саволни ҳам кўндаланг қўядиган, тазйиқлар учун жавоб берадиган вақт келди, -деди Юртбошимиз.\nАммо, амалда ҳануз бунинг тескариси бўлмоқда. Хўш, республика прокуратураси бу ишни нега ва кимга қарши қилмоқда, деган ҳақли савол туғилади. Қолаверса, айбсиз 8 йил қамоқда ўтириб чиққан инсоннинг тақдири, топталган қадри-қиммати учун ким жавоб беради?\nАриза муаллифи билан бўлган суҳбатимизда у собиқ МХХ ходимларининг қилмаган ишини бўйнига олдириш, айтмаган гапини айттириш учун қўллаган турли усуллардаги тазйиқлари, руҳий тушкунлик, умидсизликдан қадди букилиб, кўрган азоблари ҳақида гапириб берди.\n-Мени сўроқ қилганда сен ўзи айбингни биласанми, деб сўрагани ҳам йўқ, -дейди суҳбатдошимиз. -Бошлиғимнинг қилган ишларини ёзиб беришимни сўради. Мен билган нарсаларимни ёздим. Лекин улар ўзлари истаган нарсасини ёзиб беришимни сўрарди.Албатта, мақсад қамаш бўлган, қамади. Мен айбсизлигимни исботлаш учун 8 йил тинимсиз ёздим. Эришганим мана шу оқлов. 18 варақли оқлов қарорида барча далиллар келтирилди. Лекин Олий суднинг ярим варақли қарори билан бу оқлов бекор қилиняпти. Бу ажримда менинг нима иш қилганим ҳам ёзилмаган. Назорат тартибида ўрганиб, асос келтиролмаган. Тафсилотларни беришмади.\nЭнди Президентимиз таъкидлаганидек, судгача бўлган тергов жараёнида инсон ҳуқуқ ва эркинликларининг бузилиши, тазйиқлар учун жавоб берадиган вақт келди, деб турганимизда яна балоларга дучор қилишмоқда. 8 йиллик ота онамнинг азоби ва мана шу сочимнинг оқариши ўзи менга етарли эмасми. Оқланганимдан бери 5 ой ўтди ҳамки ишга тиклана олганим йўқ. Моддий ва маънавий зарар қопланмади. Ҳар куни ғурбат, ташвишдан бошим чиқмай қолди. Энди Тошкент шаҳар жиноят ишлари бўйича судига чақиришяпти. Энг қизиғи, республика миқёсидаги ҳарбий суд раисининг имзоси билан мен оқланяпманда, шаҳар миқёсидаги судя менинг оқловимни муҳокама қилар экан?! Ўша пайтдаги сўроқ қилинган одамлар яна сўроқ қилинадими? Улардан бири эса вафот этган. Мен яна ё айбдор бўлишим керак, ёки оқланишим керак. Хўш бу ишлар нима учун керак. Бу яна оворагарчиликлар, сарсонгарчиликдан бошқа нарса эмас. Агар айбдор бўлсам Олий суднинг ўзида оқловни бекор қилиш қарорига қўшимча ажрим қилиб, мени қайта ҳибсга олиши мумкин эдику. Лекин бу ишни яна шаҳар судига юбориб, қўпол қилиб айтганда бир инсонни бу даражада “копток” қилиб бир бирига тепишнинг нима кераги бор. Инсон тақдири уларга шунчалик “ўйинчоқми”?.\nАриза муаллифининг таъкидлашича ЎзР жиноят процессуал кодексининг 510 прим 1 моддасининг 1 қисми 2 бандида ЎзР Олий суди жиноят ишлари бўйича судлов ҳайъатининг ажрими устидан ЎзР Олий суди Раёсатига шикоят қилиш ҳуқуқига эга. 30 январ куни шикоят тақдим этилган. Унда ҳар бир ҳолат келтирилган. Лекин иш Раёсатда кўрилмади. Аслида бу иш Раёсатда кўрилиб, апелляция инстанциясида кўриш ёки бекор қилиш ҳақида ажрим чиқарилиши керак. Яъни, Раёсатга юборилган хатга икки хил жавоб келиши мумкин, – ажрим ёки қарор.\nУшбу аризада келтирилган воқеалар юзасидан бир неча саволлар пайдо бўлиши табиий. Аввало, суд қарорларини прокуратура томонидан чақириб олиб қайта текшириш амалиёти нега ҳануз барҳам топмаяпти? Ариза муаллифи каби фуқаролик ҳақ-ҳуқуқларини сўраб Олий суд Раёсатига қилинган мурожаатлар нега Раёсат томонидан кўрилмаяпти? Фуқароларни ноқонуний жавобгарликка тортгани учун нега тергов органлари ва судялар жавоб беришмайди? Бундай ҳолатлар халқимизнинг судларга бўлган ишончига путур етказмайдими?\nТаҳририят ушбу саволларга тегишли мутасаддилардан жавоб кутиб қолади.\nАҳад Муҳаммадиев, “Халқ сўзи”.


Toshkent shahri, O'zbekiston\nЭркин курашнинг афсонавий вакили. Уч марта олимпиада чемпиони, олимпиада вице-чемпиони. Жаҳон чемпионатларида шоҳсупага беш маротаба кўтарилган, шундан икки мартасида олтин медаль билан тақдирланган. Икки марта Осиё чемпиони, Осиё ўйинларининг уч карра чемпиони.\n1979 йил 20 июлда туғилган.\n2000 йили Австралиянинг Сидней шаҳрида ўтказилган олимпия ўйинларида -130 кг вазн тоифасида гиламга чиққан. Венгриялик Гомбош, туркиялик Ойдин Пўлатчи, чорак финалда АҚШ термаси аъзоси К.Маккой, ярим финалда кубалик А.Родригес каби кучли рақибларни енгиб финалга чиққан. Россия терма жамоаси аъзоси Давид Мусульбес билан беллашувда ҳисобда олдинда борганига қарамай, тажриба етишмагани оқибатида мағлубиятга учраган ва кумуш медаль билан тақдирланган.\n2004 йили Афинадаги олимпиадада -120 кг вазн тоифасида курашган. Дастлаб ҳиндистонлик Чема Сингҳ, польшалик Гармулевич устидан яққол устунлик билан ғалаба қозонган. Чорак финалда жаҳон ва Европа чемпионатларида бир неча бор зафар қучган россиялик Курамагомед Курамагомедов, ярим финалда эса туркиялик Ойдин Пўлатчини таслим қилган. Финалда эронлик Алиризо Ризоийни мағлубиятга учратиб, олимпиада чемпиони унвонига сазовор бўлган.\n2008 йили Пекинда ўтган олимпиадада дастлаб озарбайжонлик Али Исаевни мағлуб этган. Чорак финалда кубалик Дисней Родригесга имкон қолдирмаган. Ярим финалда Сиднейдаги мағлубият аламини олиб, Давид Мусульбесни енгган. Финалда россия термаси аъзоси Бахтиёр Аҳмедовни тор-мор келтирган Артур Таймазов икки карра олимпиада чемпионига айланган.\n2012 йили Лондондаги олимпиадада ўзбекистонлик полвон зафарли анъанани давом эттирди. Дастлаб Германия термаси аъзоси Ник Матюхин мағлуб этилди. Чорак финалда эронлик Комил Ҳошимийдан устун келди. Ярим финалда америкалик Тервел Длагневни доғда қолдирди. Финалда грузин полвони Давид Модзманашвили спортчимизнинг кучини тан олишга мажбур бўлди. Шу тариқа Артур Таймазов номи эркин кураш бўйича олимпиадаларнинг уч карра чемпионига айланган учинчи спортчи сифатида тарих саҳифаларига зарҳал ҳарфлар билан битилди.\nЎз навбатида, Артур Таймазовнинг Ўзбекистон шарафини кўплаб халқаро мусобақаларда муносиб ҳимоя қилгани таҳсинга лойиқ. “Эл-юрт ҳурмати” ордени, “Ўзбекистон Республикасида хизмат кўрсатган спортчи”, “Ўзбекистон ифтихори” фахрий унвонлари билан мукофотланган.\nQaysi sport turi bilan muntazam shug'ullanib borasiz ? (561)\nBoks / 106\nFutbol / 245\nDzyudo / 67\nKurash / 73\nKarate / 70\nBugungi hostlar .... 84\nBarcha xostlar ......... 1161773


Трамп Twitter’даги саҳифасини суд орқали тикламоқчи — Sof.uz\nЖАҲОН 261,505,143 236,234,523 5,215,599\n2.10 19:08 20 Жаҳон\nАҚШнинг экс-президенти Дональд Трамп ўзининг Twitter’даги саҳифасини вақтинча тиклаш бўйича Флорида штатидаги федерал судига мурожаат этди. Бу ҳақда Bloomberg агентлигига таяниб РИА Новости хабар қилди.\n"Собиқ президент Доналд Трамп федерал судьяга Twitter’даги ўз аккаунтини вақтинча тиклашни илимос қилиб сўров юборган", деб ёзмоқда Bloomberg.\nТрамп биринчи марта Twitter’даги тақиқини ечиш сўровини жума куни кечқурун Флорида штатидаги судга юборди.Трампнинг таъкидлашича, АҚШ Конгрессидаги сиёсий рақибларининг босими остида Twitter унинг саҳифасини ёпиб қўйган. Хабарда айтилишича, Twitter ўз навбатида Трампнинг баёнотига ҳеч қандай изоҳ бермаган.\nДональд Трампнинг сўзларига кўра, унинг президентлик даврида Twitter унинг саҳифасини асоссиз равишда цензурага қўйиб келган, чиқарган постларини эса компания қонун-қоидаларига зид материаллар деб, уларни “эъҳтимолий хавфли ва чалғитувчи” маълумотлар сирасига қўшган.\nЭслатиб ўтамиз, 2021 йил январь ойида Twitter "зўравонликка ундаш хавфи остида" Трампнинг саҳифасини музлатиб қўйган. Бундан ташқари, январь ойида бошқа ижтимоий тармоқлар, жумладан, Facebook, Twitter, Instagram ҳам саҳифасига ҳар хил муддатга чекловлар қўйишган. Бундай чораларга 6 январь куни Конгресс биносида намойишчилар келтириб чиқарган тартибсизликларга Трампнинг бу воқеаларга реакция билдиргани сабаб бўлган.


Садир Жапаровнинг муваффақиятлари - 0\n15-декабрда Қирғизистонда президентликка номзодларнинг сайлов олди тарғибот ишларини расман бошлади.\nПрезидентликка номзодлардан бири Садир Жапаров ҳам сайлов олди кампаниясини бошлаб, сайтини ишга киргизди.\nЖапаров ҳақида маълумотдан ташқари сайтда «Муваффақиятлар» деган бўлим бор. У ерда ҳозирча фақатгина Жапаров премьер-министр бўлган вақтга тегишли уч муваффақияти кўрсатилган. Бу хизматда у бир ой ишлаган.\nЖапаровнинг икки муваффақития ҳақидаги мақолада унинг Боткен вилоятига бўлган иш сафари ҳақида айтилади. У сафарнинг натижасида турар жой қуриш учун 600 гектар ер участкаси трансформацияланган.\nЖапаровнинг сайтда кўрсатилган иккинчи муваффақияти — Боткен вилоятининг Ак-Сай қишлоғидаги насос станциясини йил охиригача ишга киргизишга топшириқ бергани.\nАммо Жапаровнинг мазкур сайтида премьер-министр станцияни 2020-йилнинг охиригача ишга киргизишни топширди деб ёзилган. Президентнинг расмий сайтида эса айни шу пресс-релиз эълон қилинган ва унда Жапаров қурулиш ишларини «2021-йилдаги суғориш мавсумигача» тугатишни топширгани ёзилган.\nЖапаров ўзининг учинчи муваффақияти деб премьер-министр хизматида ишлаб турган вақтда берган топшириғини ҳисоблайди — унга кўра, 100 минг сомгача кредит тўловчилар фоизларни тўлашдан уч ой муддатга озод қилинган. Ҳукумат бу ишга 1,2 млрд сом бўлиб беришини билдирган. Аммо Жапаров аввалига бу ташаббус бюджетдан молиялаштирилмайди деб айтган.\nСадир Жапаров 4-октябрдаги парламент сайловининг натижаси бекор қилиниб, мамлакатда юз берган тартибсизликлардан фойдаланиб премьер-министрлик хизматига келган. Министрлар кабинетини бошқаришга ва президентнинг вазифасини ижро қилиш хизматига Жапаров тарафдорларининг қўрқитувлари ортидан эга бўлган.


Телерадиожурналистика тадқиқотчилари анжумани - Уч илдиз\nТелерадиожурналистика тадқиқотчилари анжумани\nby Тўлқин Эшбек · 09.06.2016\nТелекўрсатув ёки радиоэшиттириш тайёрлаш журналистдан пухта билим ва ижодий маҳорат талаб этади.\nЎзбекистон Телерадиокомпанияси Медиамарказида бўлиб ўтган “Ўзбекистоннинг бугунги телерадиоси: назария ва амалиёт” мавзуидаги 3-анъанавий республика илмий-амалий конференциясида бу ҳақда атрофлича сўз юритилди.\nМирзо Улуғбек номидаги Ўзбекистон Миллий университети проректори Исмоил Фозилжонов, Ўзбекистон Телерадиокомпанияси раиси ўринбосари Фарҳод Рўзиев, Журналистика факультети декани Маҳлиё Мирсоатова, Телекўрсатув ва радиоэшиттиришлар кафедраси мудири Шавкат Ибрагимов, доцентлар Зоир Тоҳиров, Шавкат Миралимов, таниқли сиёсий шарҳловчи Қобилбек Каримбеков ва бошқалар давлатимиз раҳбари Ислом Каримов раҳнамолигида мамлакатимизда миллий журналистика, хусусан, телерадиожурналистика соҳасида кенг кўламли ислоҳотлар амалга оширилганини алоҳида таъкидладилар.\nАйтиш жоизки, бугунги кунда юртимизда 66 та телеканал, 34 та радиоканал фаолият кўрсатаётгани электрон медиа тармоқларнинг самараси ва салмоғи ҳам тобора юксалиб бораётганидан далолат беради. Айни пайтда мамлакатимиз аҳолисининг 54 фоизи рақамли телевидение имкониятларидан фойдаланмоқда. Жорий йилнинг ўзида мамлакатимиз бўйича яна 84 та юқори қувватга эга бўлган телеузатгич мосламалари ўрнатилди ва шу тариқа барча ҳудудларимизни 100 фоиз рақамли телевидение билан қамраб олишга эришилмоқда. Ҳозирги вақтда биргина Ўзбекистон Миллий телерадиокомпанияси таркибидаги телеканалларнинг бир сутка давомидаги умумий эфир вақти 520 соатни ташкил этмоқда. Ҳолбуки, яқин ўтмишда бу рақам бор-йўғи 24 соатга тенг эди. Миллий теледастурларимиз сунъий йўлдош орқали дунёнинг юздан ортиқ давлатларига узатилиб, жаҳон жамоатчилигини Ўзбекистоннинг қадимий тарихи, бой маданияти, бугунги сермазмун ҳаёти билан таништиришда катта роль ўйнамоқда.\nШундай кезда мамлакатимизда телерадио соҳасида етук журналист-кадрлар тайёрлаш борасида ҳам қатор вазифалар амалга оширилмоқда. Журналистика факультетида жаҳон таълим стандартларига мос ўқув режалари, маърузалар тайёрланмоқда. Телестудия ва радиостудия фаолияти такомиллаштирилмоқда.\nАнжуманда телекўрсатув ва радиоэшиттиришлар сифати ҳамда мазмундорлигини янада ошириш, муҳим ахборотларни ҳозиржавоблик билан ёритиш, тил ва услуб, ижодий маҳорат масалалари юзасидан маърузалар тингланди.\nТалабалар ва ёш тадқиқотчилар ўзларини қизиқтирган саволларга жавоблар олдилар.\nNext story Саид Аҳмад. Жажжи ҳикоялар\nPrevious story Маънавият тарғиботчиси маърифатли бўлиши керак!


Лаънатга қолишдан қўрқинглар - Huquq.uz\nЛаънатга қолишдан қўрқинглар\n18:00 - 03.05.2021\nГерманияга хизмат сафари билан борган бир зобит дўстим гапириб берганди.\n– Берлин шаҳрида ўтказилган тадбирда ҳарбий либосда қатнашдим.\nТадбир тугади, бинодан чиқиб сигарет тутатдим, чекиб бўлиб, қолдиғини четга улоқтирдим. Буни кузатиб турган 8-10 ёшлардаги бола ёнимга келиб, немис тилида «Сен полковник бўлсанг ҳам қонунни билмас экансан, билганингда қолдиғингни ерга ташламасдинг» дея менга танбеҳ берди. Ёш боланинг гаплари менга қаттиқ таъсир қилди. Уялдим. Дарҳол сигарет қолдиғини ташлаган жойимдан олиб, нарироқда турган чиқинди қутисига ташлаб келдим. Шу воқеадан сўнг қўлимда игнадек чиқинди бўлса ҳам махсус идишларга ташлайман.\nҲозир аксарият юртдошларимизда айнан ўша боланинг маданияти етишмайди. Ҳа, оддий маданият етишмайди. Қўлидаги чиқиндини дуч келган жойга ташлайдиганлар кўпайди. Машинада кетаётган айрим шахслар ҳеч иккиланмай ойнадан чиқиндисини йўл четига ташлайди.\n– Пойтахтимиз билан Фарғона водийсини боғлаб турувчи\n«Гулистон – Бўка – Ангрен – Қўқон – Андижон – Ўш» халқаро автомобиль йўлининг Қамчиқ довони орқали ўтадиган қисмига масъул бўлган «Қамчиқавтойўл» ихтисослаштирилган йўллардан фойдаланиш унитар корхонасида ишлайман, – дейди Қўчқорали Унаров. – Қамчиқ йўлини ҳар куни тозалаймиз. Довон бўлгани учун йўлга тупроқ, қум, тошлар тушиши табиий. Аммо йўлни йўловчилар кўпроқ ифлослантиради. Ҳар куни йўл четидан баклажка, шиша, ёш болаларнинг памперси, пис та пўчоғи каби қоп-қоп ахлат йиғиб оламиз.\nОрамизда чиқиндини дуч келган жойга улоқтирувчи фаросатсиз одамлар етарли экан. Бу каби шахслар меҳнатимизнинг қад рига етмаса ҳам худодан қўрқишсин. Ислом динида йўлларни, сувни ифлослантириш гуноҳ эканлигини наҳотки улар билишмайди?\nОдамлар нафақат йўлга, балки оқар сувга ҳам чиқинди ташлаб юбораверишади. Маҳалламиздан катта анҳор ўтган. Гоҳида шу анҳор ёқасидаги сўқмоқдан юришга тўғри келади. Яқинда сув ёқалаб кетаётгандим, чалоп этган овоз эшитилди. Қарасам, анҳорда катта целлофан пакет. Ичи тўла ахлат, сувда қалқиб кетаяпти.\nКим ташлади деган хаёлда уёқбуёққа қарадим, шунда анҳорнинг нариги қирғоғида супурги кўтарган жувон қўлидаги чиқиндиларни сувга улоқтираётганига гувоҳ бўлдим. Бундан жаҳлим чиқса-да, андиша кучлилик қилди. Ўша жувонга индолмадим. Четдан кузатганга бу ҳолат жуда хунук кўринар экан.\nАфсусланарлиси, бундай ҳолатга гувоҳ бўлган болалар шу ишни такрорламаслигига ким кафолат беради? «Катта арава қаердан юрса, кичиги ҳам шу ердан юради» деган нақл бежиз айтилмаган.\nАхлат ташлашга жой йўқ бўлса-чи, дерсиз. Давлатимиз чиқиндиларни олиб чиқиб кетиш учун тартибли тизим яратганига анча йил бўлди. Ҳатто чекка қишлоқларда ҳам белгиланган кунда махсус машиналар келиб чиқиндиларни олиб кетади.\n«КАНАЛИЗАЦИЯГА ТАШЛА, ОҚИБ КЕТАДИ»\nБугунга келиб, канализацияларга нисбатан ҳам одамларда юқоридаги каби муносабат пайдо бўлган.\n– Одамлар канализацияга тушган нарса парчаланиб йўқ бўлиб кетади, унга тушган сув ҳам ерга сингиб кетади деб ўйлашади, – дейди Тошкент шаҳар сув таъминоти идораси матбуот хизмати бош мутахассиси Баҳодир Исматуллаев. – Бундай калта ўйлайдиган одамлар канализацияга ташлаш мумкин бўлмаган\nчиқиндиларни ҳам оқизиб юбораяпти. Канализацияга оқизилган\nсув тозаланиб, ундан яна фойдаланилишини эса одамлар хаёлига ҳам келтирмайди. Айни вақтда аҳоли йирик чиқиндиларни ҳам оқава сув тармоқларига ташлаб юбормоқда. Турли матолар, болалар тагликлари, ҳатто айрим хонадон эгалари сўйилган жониворларнинг қолдиқларини ҳам сувга оқизмоқда. Бу эса тармоқда тиқинларни юзага келтириб, аварияларга сабаб бўлаяпти.\nАйни вақтда Тошкент шаҳридан чиқаётган оқава сувларни\nқайта ишлашга мўлжалланган учта иншоот ишлаб турибди. Шу ўринда айтиш лозим, мазкур иншоотлар аҳолидан келадиган маиший оқаваларни қайта ишлаш мақсадида бунёд этилган. Бироқ сўнгги вақтларда юртимизда тадбиркорлик ривожланиб, ишлаб чиқариш жараёнларининг жадаллашаётгани мазкур иншоотларнинг ишига салбий таъсир кўрсатмоқда. Сабаби, ишлаб чиқариш объектларидан канализацияга ташланаётган қаттиқ йирик чиқиндилар насослар ва бошқа техникаларни ишдан чиқармоқда. Канализациядан келган сув тозалангач, техник талаблар асосида канал ва дарёга ташланади\nСўнгги вақтларда канализация сувларининг ўта ифлосланиб кетиши оқибатида каналларга ташланган сувларда қуйқалар чўкиндига айланмоқда. Бу ҳам санитария талабларига зид. Яна бир муаммо, шаҳардаги текстил корхоналари бўёқли чиқинди сувларини оқава тармоқларига оқизаётганидир. Белгиланган меъёрга кўра корхоналар чиқинди сувини қолдиқлардан тозаланган ҳолда оқава тармоқларига оқизиши лозим.\nАфсуски бугун ишлаб турган корхоналарнинг аксариятида бирламчи тозалаш иншоотлари қурилмаган. Талабга кўра корхона фаолият бош лаётганда ушбу бирламчи тозалаш иншооти ҳам ишга туширилиши керак. Мутасаддилар эса жим. Атроф-муҳит санитарияси эътибордан четда кўринади. Агар вазият шу зайл давом этса, пойтахтдаги экологик вазият издан чиқиши муқаррар.\nТўғри, бугунги кунда иншоотларни капитал таъмирлаш, уларнинг имкониятларини кенгайтириш бўйича қатор лойиҳалар амалга оширилмоқда. Бунинг учун хориж кредитлари ҳам жалб этилаяпти. Аммо чиқинди ҳажми ҳам кун сайин кўпаймоқда.\nИчимлик суви қувури ёрилса ёки носозлик юзага келса унга чидаш мумкин. Бироқ оқава сув тармоғини бу зайлда тасаввур этишнинг ўзи ёқимсиздир. Шундай экан, ишлаб чиқарувчилару хонадон эгалари канализацияга чиқинди ташлашдан аввал бир ўйлаб кўрсинлар…\nМуоз ибн Жабал розияллоҳу анҳудан ривоят қилинган ҳадисда, Расулуллоҳ с.а.в: «Учта жойга: сув ўзанларига, серқатнов йўлларга ҳамда соя-салқин ерларга ахлат ташлаб, лаънатга қолишдан қўрқинглар», – деганлар (Абу Довуд ривояти). Айтиш жоизки, ҳеч бир ориятли, иймон-эътиқодли инсон ушбу муборак ҳадисда зикр этилган номақбул ишларни қилишга ботинмайди, аксинча, ана шундай ишни қилаётган кишини кўрган вақтда дарҳол унга танбеҳ бериб, бундай қилиш номақбул эканлигини тушунтиради.\nҲурматли газетхон, чиқиндиларнинг табиатга, инсонга зарарини айтиб, турли рақамлару статистика билан бошингизни қотирмоқчи эмасман. Интернетга кирсангиз, бу ҳақида истаганча маълумот олишингиз мумкин. Аммо ўзимиз яшайдиган, келажакда болаларимизга қоладиган шу заминга эътиборсиз бўлмайлик.


Путин Сербия президентидан узр сўради... - Халқ сўзи\n10:57 12 Сентябр 2020 Дунё\nРоссия президенти Владимир Путин ҳамда ТИВ раҳбари Сергей Лавров Сербия президентидан Александр Вучичдан узр сўрашди, деб хабар қилмоқда РИА Новости.\n«Биз жуда яхши телефон суҳбати ўтказдик. Президент Путин ҳеч қачон мендан кечирим сўрамаган эди. Вазир Лавров ҳам, лекин Захарованинг постидан сўнг улар узр сўрашди. Менинг ўзим бу ҳақида ҳеч нарса демаган бўлсам ҳам. Муносабатларимиз жуда яхши деб ўйлайман», - деди Вучич миллий телеканал эфирида.\nГап шундаки бир неча кун олдин Сербия президенти Вашингтонда Доналд Трамп қабулида бўлган эди. Шундан сўнг ОАВларда Доналд Трамп ўз кабинетида стол ортидаги креслода ўтирган Александр Вучич эса унинг қаршисида стулда ўтирган фотосуратлари тарқалган эди. Мария Захарова ушбу ҳолат АҚШ президентини «ўзини катта тутишини» англатади деб, машҳур «Асосий инстинкт» фильми саҳнасига ўхшатган эди, лекин ҳазил пост кўпчиликка маъқул бўлмади. Жумладан Сербия президентига ҳам.


Чумоли билан дон талашиб, мушукка тутилган чумчуқ\nСаврнинг “илик узилди” палласи. Қишга ғамланган озуқалар тугаб, бутун жонзот дармонсиз... пишиқчиликка кўз тутган.\nБир қурунчқа (боши катта донхўр қора чумоли) ўтлар орасидан бир дона дон топиб олиб, иштиёқ билан ўзининг қавми сари судрай бошлади. Намгарчиликдан ивиб оғирлашган донни ўтлар орасида гоҳ кўриниб, гоҳо кўринмай хийла масофага судраб келди. У донни очликдан қийналаётган қавмига олиб бориши керак эди. Қиёмгача донни жон-жаҳди билан тортқилаб, ниҳоят яланг, текисроқ жойга етди. Энди охирги марра – баландликка чиқариб олса, бас. У донни гоҳ тишлаб кўтарар, гоҳ судрар, гоҳ думалатар эди. Ниҳоят, тепаликка чиқишга оз қолди, нафасни ростлашга тўхтади…\nҒофил қолди: дон пастга думалади. Қурунчқа уни тўхтаган жойидан яна юқорига судрай бошлади. Унинг оёқлари ҳолсизликдан қалтирар эди. Аммо илож қанча! Донни инига – қавмига етказиш керак! Умид, яхши ният унга куч бағишлади. Донни думалатиб тепаликка чиқарди.\nШу чоқ бир чумчуқ донни кўриб қолиб, қурунчқанинг олдига келди ва унга:\n– Эй қурунчқа, у донни мен оғзимдан тушириб юборган эдим. Икки кундан бери очман. Менинг насибамни нега судрайсан? Қаерга олиб борасан?! Менга бер, очман! – деди.\nҚурунчқа эса ширин тил билан:\n– Эй махлуқларнинг омадлиси! Мен бу донни очликдан азоб чекаётган ўз қавмимга олиб кетаётирман. Улар неча ҳафтадан бери дарахт томирини шимиб кун кўряпти. Сенинг эса Худо берган бақувват оёқларинг, чаққон қанотларинг бор. Улар ёрдамида дон бор жойларга учгин. Мендек ожиз махлуққа зўрлик қилма! Бизни насибасиз қўйма. Ҳар иккимизнинг Аллоҳимиз – Холиқимиз кучлилар ожизларга раҳм қилишини амр этган. Ул Зотнинг амрига тобе бўл! – деди ва донни яна уйи томон судрай бошлади. Чумчуқ тамаъ ва таҳдидли кўзларини унга тикиб, учиб кетишга шошилмади. Шу лаҳзада бир мушук пайдо бўлиб, фикру хаёли бир донагина донда бўлган чумчуққа ташланди. Уни тутиб олди.\nҚурунчқа эса донни думалата-думалата инига етказди. Қавми уни тамадди қилиб, тут пишиғига етиб олди.\n1429 марта ўқилди\nДругие материалы в этой категории: « Мукофот: йўқолган дўппи яхшиликка нишона бўлди\tЯна қиз туғсанг, у менга керак эмас... »


Сенатор мактаблардаги шароитларни ўрганди | UzReport.news | KITAB.UZ\nПандемия давом этаётганига қарамай, мамлакатимизда янги ўқув йилида таълим сифатини юқори даражада таъминлашга алоҳида эътибор қаратилмоқда. Хусусан, эпидемиологик вазият яхши бўлган айрим ҳудудларда тажриба тариқасида мактаблар очилди.\nБу борадаги якуний қарор халқ депутатлари маҳаллий Кенгашлари томонидан ўрганилиб, сўнгра қабул қилиниши белгиланган. Олий Мажлис Сенати аъзолари ҳам ушбу жараёнда фаол иштирок этмоқдалар. Хусусан, жойларда сенаторлар томонидан умумтаълим муассасаларида карантин талабларига мос шарт-шароитлар мавжудлиги ўрганилмоқда.\nОлий Мажлис Сенати аъзоси Нусуратулла Пардаев ҳам Зомин туманидаги мактабларнинг янги ўқув йилига тайёрлик даражаси билан яқиндан танишди. Ташриф давомида тумандаги “Туркман” МФЙ ҳудудидаги 21-19-сонли, “Истиқлол” ҚФЙдаги 22-3-сонли умумтаълим мактабларидаги шароитлар ўрганиб чиқилиб, сенатор томондан тегишли тавсиялар берилди.\nСенаторнинг фикрича, бундай мураккаб вазиятда ўқув йилини бошлаш барчамиздан катта масъулият талаб этади. Ўқув дарслари бошланаётган ҳар бир мактабда белгиланган талаб даражасида гигиеник воситалар, дори-дармонлар, уқувли тиббиёт ходимлари ва энг аввало муассаса раҳбарининг масъулиятни чуқур англаган ҳолда вазиятга алоҳида ёндошуви зарур.


Ироқнинг Бақуба шаҳри яқинида шиа уламоси Абу Сайдани дафн этиш маросимида худкуш ҳужум уюштирилди.\nБунинг оқибатида 30дан ортиқ одам нобуд бўлди 40 одам яраланди.\nШанба куни эрталаб Ироқ пойтахти Бағдодда автомобилга ўрнатилган бомба портлатилгани оқибатида 13 одам ўлди 21 одам яраланди.\nЖума куни Ироқнинг асосан курдлар яшайдиган Ханақин шаҳридаги масжидда иккита худкуш ҳужум уюштирилгани оқибатида 78 нафар шиа нобуд бўлган ўнлаб одам жарохатланган эди.\nАйни пайтда, бугун Жанубий Кореядаги АҚШга қарашли ҳарбий базада бир неча минг Америка ҳарбийлари олдида чиқиш қилган АҚШ президенти Жорж Буш Ироқдаги АҚШ қўшинлари сонини қисқартириш ниятида эмаслигини яна бир карра таъкидлади.


Лалмикор майдонларда кузги ғалла экиш | Управление сельского и водного хозяйства Самаркандской области\nВилоятимизда дон етиштиришни янада кўпайтиришнинг муҳим омилларидан бири лалмикор ғалла етиштириш ҳисобланади. Лалмикор ерларда табиий намликдан тежамли фойдаланиш, тупроқ унумдорлигини сақлаш ва оширишда ғалла-тоза шудгор ёки ғалла-банд шудгор (нўхат, кунжут, полиз экинлари) алмашлаб экиш тизимини кенг жорий этиш муҳим аҳамиятга эга.\nВилоятимиздаги барча лалмикор майдонларни денгиз сатҳидан жойлашган баландлиги, тупроқ ва об-ҳаво шароитларига кўра 4 минтақага бўлиш мумкин. Текислик лалмикор минтақа ёғин-сочин билан кам таъминланган бўлиб, йиллик ёғинлар миқдори 250–300 мм. ни ташкил этади. Бундай минтақаларда асосан арпа етиштириш мақсадга мувофиқдир. Ёғингарчилик билан ярим таъминланган қир-адирлик минтақаларда йиллик ёғинлар миқдори 300–350 мм. ни ташкил этади. Ушбу минтақада агротехник қоидаларга қатъий риоя этган ҳолда деҳқончилик юритилганда барча турдаги лалмикор экинлардан мўл ва сифатли ҳосил етиштириш мумкин. Тоғолди минтақа ёғин-сочин билан таъминланган бўлиб, йиллик ёғинлар миқдори 400–450 мм. ни ташкил этади. Бундай ҳудудлар лалмикор деҳқончилик учун қулай ҳисобланади. Тоғли минтақада йиллик ёғинлар миқдори 450–500 мм ва ундан кўпроқни ташкил этиб, бундай майдонларда ғалла-банд шудгор ва беда навбатлаб экиш тизимини жорий этиш тупроқдаги табиий намлик ҳамда унинг унумдорлигидан самарали фойдаланишни таъминлайди.\nЕрни экишга тайёрлаш ва шудгорлаш. Барча лалмикор минтақаларда тупроққа ишлов бериш муҳим ва ҳал қитувчи агротехнологик тадбирлардан бири ҳисобланади. Тупроқнинг кимёвий, сув-физик ва микробиологик хусусиятлари бевосита тупроққа ишлов бериш муддати, чуқурлиги, усули ҳамда сифатига боғлиқ. Лалмикор ерларда тупроқда намликни кўпроқ тўплаш ва вегетация даври давомида ундан самарали ва тежамли фойдаланишда тупроққа ишлов беришнинг мақбул тизимини қўллаш муҳим аҳамиятга эга. Бунда ерни 20–22 см чуқурликда ҳайдаш тавсия этилади. Бундан саёз ҳайдалаганда тупроқда етарли намлик тўпланмайди, илдиз тизими пастга чуқур кетмайди ёки чуқурроқ ҳайдалганда эса тупроқнинг унумдор қатлами пастга тушиши оқибатида ҳосилдорлик пасаяди.\nПлуглар ўткир лемехлар билан таъминланган, улар орқасига катоклар ёки тишли бороналар тиркалган бўлиши зарур. Лалмикор ерларда тупроққа ишлов бериш тизимини тўғри олиб бориш ўсимликни бутун вегетация давомида намлик, озиқа моддалар билан етарли даражада таъминлаш, тупроқнинг сув-физик хусусиятларини яхшилашда катта аҳамиятга эга. Шу билан бирга, тупроққа турли усул ва чуқурликда ишлов бериш орқали уни сув ва шамол эрозияси, бегона ўтлар, касаллик ва зараркунандалардан ҳимоя қилиш мумкин.\nТадқиқотларда аниқланишича, ғалладан бўшаган ерларни пешма-пеш ҳайдаш кузда экишдан олдин тупроққа ишлов беришни анча осонлаштиради, ишчи кучи, эҳтиёт қисмлар, ёнилғи-мойлаш маҳсулотларидан тежамли фойдаланиш ҳамда кузги экишни қулай муддатларда сифатли ўтказиш имконини беради.\nЭкиш муддати ва меъёри. Кўп йиллик тажрибалардан маълумки, кузги бошоқли дон экинлари уруғини лалмикор ерларнинг тупроқ-иқлим шароити, навларнинг биологик хусусиятларини ҳисобга олган ҳолда табақалаштириб экиш мақсадга мувофиқ. Бу кузги ғалла уруғининг қисқа муддатларда тўлиқ униб чиқиши, қишнинг совуқ кунларига қолмасдан тўлиқ туплаши ва ҳосилнинг эртароқ пишиб етилишини таъминлайди. Лалмикор ерларнинг текислик минтақасида кузги ғаллани экишнинг мақбул муддати ҳудуднинг об-ҳаво шароитлари, хусусан, ёғингарчилик миқдорига қараб октябрнинг 2–3-ўн кунлигига тўғри келади. Бу минтақада экиш меъёри гектарига 115–120 кг бўлиши керак. Ёғин-сочин билан ярим таъминланган қир-адирлик минтақада эса бу муддат октябрнинг 2-ўн кунлигига тўғри келади. Бунда экиш меъёри гектарига 130–140 кг. ни ташкил этиши лозим. Тоғолди ва тоғли лалмикор минтақаларда бошоқли дон экинлари уруғини экишнинг мақбул муддатлари октябрнинг биринчи ярмига тўғри келади. Бунда гектарига 150–160 кг меъёрда уруғ сарфланиши тавсия этилади.\nУруғлар СЗС-3,6 русумли сеялкада 4–5 см чуқурликка экилади. Бунда сеялкаларнинг созлигига алоҳида эътибор қаратиш талаб этилади. Республикамизнинг барча лалмикор минтақаларида кузги бошоқли дон экинлари ҳосилдорлигини оширишда муҳим омиллардан бири навларни тўғри танлаш ва жойлаштириш ҳамда уларнинг уруғчилигини илмий асосда ташкил этишдир. Бугунги кунда аксарият фермер хўжаликларида муайян об-ҳаво шароитларига мос келмайдиган навларни экиш ҳолатлари кузатилмоқда. Бундан ташқари уруғни кондицияга етказиб тозалашга ҳамда экиш олдидан кимёвий препаратлар билан дорилашга етарли даражада эътибор берилмаяпти.\nТабиийки, ғалла экинлари навларининг нотўғри танланиши ва жойлаштирилиши, сифатсиз уруғ экилиши ҳосилдорликнинг 30–40 ва ундан кўпроқ фоизга камайишига олиб келади. Шуни ҳисобга олган ҳолда, лалмикор ерларнинг қуйи минтақаларида экиш учун иқлимлаштирилган ҳамда Давлат реестрига киритилган юмшоқ буғдойнинг «Тезпишар», «Зумрад», «Красноводопад–210», қаттиқ буғдойнинг «Леукурум–3», «Марварид», «Жавоҳир», арпанинг «Унумли арпа», «Нутанс–799», «Лалмикор», «Саврук» каби серҳосил ва ташқи муҳитнинг ноқулай омилларига чидамли навларини экиш тавсия этилади. Тоғолди ва тоғли минтақаларда эса буғдойнинг «Оқ буғдой», «Грекум–40», «Сурхак–5688», арпанинг «Унумли арпа» ва «Нутанс–799» каби навларини экиш мақсадга мувофиқ.\nFалла экинларини озиқлантириш. Лалмикор майдонларда бошоқли дон экинларини уларнинг биологик хусусиятлари, тупроқ унумдорлиги ва об-ҳаво шароитларини инобатга олган ҳолда озиқлантириш ҳар гектардан қўшимча 3–5 центнер ва ундан ҳам кўпроқ ҳосил етиштиришни таъминлайди. Фосфорли ўғитларни қўллашнинг мақбул йиллик меъёри ёғин-сочин билан ярим таъминланган ҳудудларда физик ҳолда гектарига 60 кг/га аммофос ёки 120 кг суперфос, тоғолди ва тоғли минтақаларда бу меъёр тегишлича 75 ва 150, азотли ўғитлар меъёри эса 50 кг (карбамид) ёки аммиакли селитра ҳолида 100 кг. ни ташкил этиши лозим. Бундан ташқари ёғингарчилик кам бўлган йиллари ғалла майдонларини суспензия билан озиқлантириш ҳам ҳосилдорликнинг сезиларли ошишига олиб келади.\nТаъкидлаш лозимки, ёғин-сочин кам кузатиладиган текислик лалмикор минтақаларда аксарият йилларда минерал ўғитлар билан озиқлантириш кутилган натижани бермайди. Фақат об-ҳаво серёғин келган (300–350 мм) йиллардагина экинларни таъсир этувчи модда ҳисобида гектарига 60 кг аммофос ёки 120 кг суперфос, азотли ўғитлар эса 60–90 кг (карбамид ёки аммиакли селитра) меъёрда қўллаш мақсадга мувофиқ.ч Лалмикор майдонларда деҳқончилик қилаётган фермер хўжаликларида лалмикор майдонларда кузги ғалла етиштиришда тупроқ ва об-ҳаво шароитларини ҳисобга олган ҳолда юқоридаги тавсияларга тўлиқ риоя қилинса, келгуси йилда мўл ва сифатли ҳосил етиштиришга пухта замин яратади.


«ДОРИ ВОСИТАЛАРИ ВА ФАРМАЦЕВТИКА ФАОЛИЯТИ ТЎҒРИСИДА»ГИ - Ўзбекистон овози газетаси\nқонун ҳаётга қандай татбиқ этиляпти?\nОлий Мажлис Қонунчилик палатасида ЎзХДП фракцияси янги таҳрирдаги қонун ижросини атрофлича муҳокама қилди.\nЖамиятимизда қонун устуворлигини таъминлаш, иқтисодий ислоҳотларнинг ижтимоий самарадорлигини ошириш, мансабдор шахсларнинг масъулиятини кучайтиришда парламент назоратининг ўрни ва аҳамияти катта. Шу маънода, «Парламент назорати тўғрисида»ги қонун мамлакатимизда демократик ислоҳотларни янада чуқурлаштиришга хизмат қилмоқда.\nМаълумки, мазкур қонунга кўра, сиёсий партиялар фракциялари парламент назоратини амалга оширишда фаол иштирок этади. Хусусан, қонуннинг 3-моддасида Олий Мажлис Қонунчилик палатасидаги сиёсий партиялар фракциялари парламент назорати субъектлари сифатида белгилаб қўйилган. 5-моддада эса қонун ҳужжатларининг ижроси ҳолатини, ҳуқуқни қўллаш амалиётини ўрганиш ва қонуности ҳужжатларининг қабул қилиниши юзасидан мониторингни амалга ошириш парламент назоратининг шаклларидан бири экани қайд этилган.\nОлий Мажлис Қонунчилик палатасидаги Ўзбекистон Халқ демократик партияси фракцияси янги таҳрирдаги «Дори воситалари ва фармацевтика фаолияти тўғрисида»ги қонунни ҳаётга жорий этиш бўйича амалга оширилаётган ишларни атрофлича муҳокама қилди. Фракция йиғилишида Соғлиқни сақлаш вазирлиги вакиллари, олимлар ва соҳа мутахассислари иштирок этди.\nТаъкидландики, жорий йил бошида кучга кирган «Дори воситалари ва фармацевтика фаолияти тўғрисида»ги қонун ижроси юзасидан ҳукумат томонидан комплекс чора-тадбирлар режаси ишлаб чиқилиб, тасдиқланган. Унга кўра, амалдаги норматив-ҳуқуқий ҳужжатларни хатловдан ўтказиш, қонуности ҳужжатларига ушбу қонундан келиб чиқадиган ўзгартиш ва қўшимчалар киритиш, идоравий норматив-ҳуқуқий ҳужжатларни қонунга мувофиқлаштириш каби вазифалар белгиланган. Айни пайтда ушбу чора-тадбирларнинг ижроси бўйича амалий ишлар олиб борилмоқда.\n— Ўзбекистон ХДП Сайловолди дастурида дори воситалари муомаласи ва фармацевтика фаолияти соҳасидаги муносабатларни тартибга солиш масаласига алоҳида эътибор берилган, — дейди ЎзХДП фракцияси аъзоси Қаҳрамон Мирзаев. — Шунга мувофиқ, фракциямиз мазкур қонун ижроси бўйича амалга оширилаётган ишларни изчил ўрганиб бормоқда. Сайловчилар билан учрашувларда ҳам бу масалада кўплаб мурожаатлар бўлмоқда.\n— Маълумки, бепул тарқатиладиган дори воситалари учун ҳар йили Давлат бюджетидан зарур маблағ ажратилади. Аммо айрим мурожаатлар мазмунидан хулоса қилиб айтиш керакки, бу масалада камчиликлар йўқ эмас. Бундай дори воситаларининг манзилли тарқатилиши юзасидан назоратни янада кучайтириш, айниқса, масъулият ва хабардорликни ошириш керак, — дейди ЎзХДП фракцияси аъзоси Аҳад Аҳмедов. — Жойлардаги учрашувлар, сайловчилар, электорат вакиллари мурожаатлари дори воситалари нархларини мувофиқлаштиришда ҳамон камчиликлар учраб турганини кўрсатмоқда. Бир хил турдаги дориларнинг дорихоналардаги нархлари ўртасида сезиларли тафовут борлиги тўғрисида мурожаатлар бўляпти. Янги таҳрирда қабул қилинган қонун ҳаётга қанчалик самарали жорий этилса, бу борадаги муаммолар шунчалик камаяди.\nШунингдек, йиғилишда фракция аъзолари жисмоний шахслар томонидан дори воситалари ва тиббий буюмларни шахсий қўллаш учун олиб кириш ва олиб чиқиш тартиби тўғрисидаги Низом, дори воситалари хавфсизлиги тўғрисидаги ҳамда тиббий буюмлар, тиббий техниканинг хавфсизлиги тўғрисидаги умумий техник регламентларни тасдиқлаш юзасидан зарур чоралар кўриш бўйича таклиф ва тавсиялар билдиришди.\nЎзХДП Сайловолди дастурида аҳолига юқори малакали тиббий хизмат кўрсатишнинг ҳуқуқий асосларини такомиллаштириш бўйича белгиланган масалалардан келиб чиқиб, қонун ижроси юзасидан қилинаётган ишлар, соҳадаги ўзгаришлар ҳақида сайловчиларни мунтазам хабардор этиб бориш лозимлиги таъкидланди.\nЙиғилиш якунида «Дори воситалари ва фармацевтика фаолияти тўғрисида»ги қонунни ҳаётга жорий этиш бўйича амалга оширилаётган ишлар хусусида фракциянинг қарори қабул қилинди.


Эссени жорий қилиш ўзини оқламадими? - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 20 Феврал 2019\tКӯришлар: 1169\nМарказ беш йиллик фаолияти давомида зиммасидаги вазифаларни озми-кўпми бажариб, олий ва ўрта-махсус таълим муассасаларига марказлаштирилган кириш имтиҳонларини тўғри йўлга қўя олди, менимча. Лекин ҳали ҳамон айрим йўналишлардаги ишлар қониқарли ташкил этилмаяпти. Ушбу мақолада марказнинг ўтган йилларда эришган ютуқлар-ю бугунгача назардан четда қолаётган баъзи қирралари ҳақида маълум қилмоқчимиз.\nМарказнинг асосий қулайликларидан бири, бу абитуриентлар учун ўзи яшайдиган ёки яқин шаҳру ноҳияларда қайддан ўтиш ва имтиҳон топшириш имкониятини яратганидир. Лекин республиканинг барча шаҳру ноҳияларида ҳам қайдга олиш ва имтиҳон марказлари мавжуд эмас. Мисол учун, 2018 йилда 55та, жумладан, 38та шаҳру ноҳияда 42та доимий ва 17та шаҳру ноҳияда кўчма қайдга олиш нуқталари ташкил этилган. Имтиҳон олиш марказлари эса, 47та бўлган.\nБу қулайлик яратиш баробарида, муаммоларни ҳам келтириб чиқармоқда. Ўтган йилда республика бўйсунишидаги шаҳру ноҳиялардан пойтахт – Душанбе шаҳрига келган абитуриентлар имтиҳон ўтадиган муассасаларни тополмай, анча сарсон бўлганликларига гувоҳ бўлдик. Бу масалада марказни тўлиқ айблаб бўлмайди, зеро, абитуриентга имтиҳон жойининг манзилини жўнатади. Абитуриент ҳам олдиндан ўша жойни сўраб-суриштириши керак-ку, ахир. Нима бўлганда ҳам, яқин йилларда барча шаҳру ноҳияларда бундай марказларнинг очилиши кўплаб муаммоларни ҳал этади.\nБундан ташқари, қайддан ўтиш, имтиҳон ва олийгоҳларда ҳозир бўлишдаги давоматлар ҳам қониқарли эмас. Негаки, қайддан ўтган даъвогарлар имтиҳонга келмайди, имтиҳондан ўтган эса, олийгоҳга. Масалан, 2018 йилги марказлаштирилган кириш имтиҳонларида қатнашиш учун икки босқичда 95 минг 819 нафар абитуриент қайддан ўтган. Имтиҳонларда 89 минг 353 нафар иштирок этган. 6 минг 466 нафарнинг имтиҳонга келмаганлигининг сабаби нимада? Бу ҳам ўрганилиши ва таҳлил қилиниши лозим бўлган масалалардан бири.\nЎқув муассасаларига вақтида ва ёки умуман, келмаслик ҳолати ҳам ташвишланарлидир. Ўтган йилда 60 минг 701 нафар абитуриент талабалик номига сазовор бўлган. Бироқ бу бахтдан юз ўгирганлар ҳам бор. Бунга бир неча сабабларни келтириб ўтиш мумкин.\nБиринчидан, олийгоҳлар ва ихтисосларни танлашдаги пала-партишликлардир. Натижалар эълон қилингандан сўнг, улар танлаган муассасасининг манзили узоқлиги, шартнома нархининг юқорилиги ва бошқа сабабларга кўра боришни хоҳлашмайди.\nИккинчидан, ўтган йилда баъзи олий ўқув юртлари шартнома нархининг олдиндан кўрсатилган нархдан анчайин оширганлиги ҳолатлари ҳам кузатилди. Шунда кўпчилик ота-оналарнинг юқори нархдаги шартномаларни тўлашга қурби етмади. Бу масалага изоҳ берган Миллий тест маркази директори Хуршед Икромийнинг сўзларига кўра, шартнома нархларини ўзгартириш олий таълим муассасалари ваколатига кирар экан. Яъни хоҳласа оширади, хоҳламаса йўқ. Бундай иккиланишлар пайтида кўпчилик ўқишнинг баҳридан ҳам ўтиб юбориши ҳеч гап эмас.\nЯқинда Тожикистон Республикаси Президенти ҳузуридаги Миллий тест марказининг 2018 йилдаги фаолияти натижаларига бағишланган матбуот анжуманида маълум бир ихтисосларни танлаган абитуриентларнинг имтиҳондан аввал эссе ёки ёзма иш ёзиши вақтинчалик тўхтатилганлиги ҳақида маълум қилинди. Бу, албатта, кутилмаган ҳолат бўлди. Чунки янги тизимнинг бир йил жорий этилиб, иккинчи йил олиб ташланишининг ўзи одамларда турли фикр уйғотиши, табиий: ўрта умумтаълим муассасалари ўқувчиларининг билим даражаси етарли эмас экан, улар бунга тайёр эмасди, марказ ўтган йилги абитуриентлардан «тажриба қуёни» сифатида фойдаландими, тизим ўзини оқламади ва ҳоказо.\n- Ўтган йилги эссе натижаларини таҳлил қилиш чоғида, қабул қилинган қарорга мувофиқ, эссе ёзиш вақтинчалик муддатга тўхтатилди, - деди Миллий тест маркази директорининг ёрдамчиси Абдувосит Юлдошев. -Таҳлиллар кўрсатишича, бу борада ҳали қилинадиган ишлар жуда кўп. Бир томондан, абитуриентларни тайёрлаш масаласи бўлса, иккинчи томондан, ёзма ишни текширадиган ўқитувчилар маҳорати ва тайёрлиги масаласидир. Агар биз тараққий этган мамлакатларнинг марказлаштирилган кириш имтиҳонларида эссени жорий этганлик тажрибасига назар соладиган бўлсак, улар бу борада кўп йиллар иш олиб боришган.\nМарказ директори ёрдамчисининг сўзларидан келиб чиқадиган бўлсак, биз бунга анча шошма-шошарлик қилганмиз. Нима бўлганда ҳам, ўтган йилги абитуриентларнинг кўпчилиги эссе ёзишдан ўтолмай, талаба бўлолмаганлиги аниқ. Лекин бу йилгиларнинг бахти кулади, шекилли.\nМиллий тест марказининг маълумотига кўра, 2018 йилги абитуриентларнинг кўпи ихтисосларнинг 5-гуруҳи, яъни тиббиёт, биология ва спорт йўналишларини танлаган. Энг паст кўрсаткич эса, табиий ва техника ихтисосларида кузатилган.\nАлбатта, бугун мамлакатимизда тиббиёт соҳаси мутахассисларига талаб катта, лекин табиий ва техника соҳалари учун ҳам кадрлар тайёрлаш ҳамда ёшларни кўпроқ бу йўналишларига жалб этмоғимиз лозим.\nЯна бир муҳим жиҳат. Ҳарбий хизматни ўтаб қайтган ёшларни ўқишга жалб этиш масаласи. Ўтган йилда 808 нафар бундай ёшлар олий таълим муассасаларига кириш ниятида қайддан ўтишган. Бироқ 499 нафаригина талаба бўла олган, холос. Бу борада Тожикистон Республикаси Маориф ва илм вазирлиги ҳамда Миллий тест маркази томонидан ҳарбий хизматни адо этган ёшларга кўпроқ имтиёзлар берилиши керак. Бундай имтиёзлар ёшларнинг ҳарбий хизматга, қолаверса, таҳсилни давом эттиришга бўлган қизиқишларининг ошишига сабаб бўлади.\nБу йилги абитуриентлар учун яна иккита янгилик.\nБиринчиси, олдинги йилларда айрим давлат ва хусусий касб-ҳунар ва тиббиёт коллежлари Миллий тест марказисиз талаба қабул қилар эди. Бу йил мулк шаклидан қатъий назар, барча коллежларга қабул Миллий тест маркази орқали амалга оширилади. Яъни бўлажак талабалар ва уларнинг ота-оналари-ю ўқитувчилар ҳозирдан ўқувчининг қайси таълим муассасаси ва ихтисосларни танлашини «етти ўлчаб, бир кесиш»салар мақсадга мувофиқ бўларди. Зеро, имконият бир марта берилади. Агар ундан тўғри фойдаланилмаса, яна бир йил кутиб, вақт ўтказишга тўғри келади.\nИккинчиси, жорий йилги марказлаштирилган кириш имтиҳонларида Миллий тест маркази томонидан чоп этиладиган «Абитуриент қўлланмаси» («Роҳнамои довталаб») китобчаларидаги тест саволларининг 40 фоизи имтиҳонларда фойдаланилар экан. Ўтган йилда 30 фоизи ишлатилган.\nУмуман олганда, «бир болага етти маҳалла ота-она», деган нақлга амал қилган ҳолда, келажак бунёдкорларининг тақдирига масъулият билан муносабатда бўлмоғимиз, уларга мустақил ҳаётга қадам қўяётган муҳим паллада тўғри йўлни кўрсата олишимиз шарт. Зотан, бугун қабул қилинадиган ҳар бир қарор фарзандлар келажаги учун пойдевор саналади.\nБугун: 26-06-2022 10:32:07


Мессига нима бўлди?\n1 ноябрь, 2020, 12:12\nТеглар:Барселона | Месси\n"Барселона" сардори Лионель Месси жарима зарбаларидан тўп киритиш бўйича ўзининг энг паст кўрсаткичини қайд этмоқда. У каталонияликларнинг сўнгги 41 ўйинида 45 марта жарима зарбасини амалга оширди ва бор йўғи 1 марта гол урди.\nИюль ойида "Осасуна"га қарши учрашувда Лео жарима зарбасини голга айлантирган эди ва шундан буён, унинг жарима зарбалари дарвоза тўрига бормаяпти. Шунингдек, аргентиналик форвард Ла Лигада 6 та ўйинда иштирок этди ва 1 бор рақиб дарвозасини ишғол қилди холос.


Никель нархи Донбассдаги кескинлашув туфайли 11 йилликдаги рекорд даражага етди – Kommers.uz\nБизнес\t20:30 | 23.2.22\nНикель нархи Донбассдаги кескинлашув туфайли 11 йилликдаги рекорд даражага етди\nЛондон металл биржасида никель фючерслари 2,92 фоизга ўсди.\nНикель нархи Донбассдаги кескинлашув фонида 2011 йилдан бери энг юқори кўрсаткичга етди. Бу ҳақда Bloomberg хабар берди.\nМаълум қилинишича, никель нархи 2011 йилдан бери биринчи марта бир тоннаси учун 25 минг доллардан ошган. Лондон металл биржасида (LME) никель фючерслари 2,92 фоизга ўсган. Никель нархи ўсишда давом этмоқда.\nҚайд этилишича, металл нархининг кўтарилишига жаҳон захираларининг камайиши ва Украинадаги кескинлик туфайли асосий ишлаб чиқарувчи бўлган Россия томонидан таъминотнинг тўхтатилиши мумкинлиги сабаб бўлмоқда.\nНикель 2022 йил Лондон биржасида нархларнинг ўсиши бўйича етакчилар қаторидан жой олди. У электромобилларга аккумуляторлар ишлаб чиқариш учун никелга бўлган эҳтиёж ортиб бораётгани сабабли талабнинг таклифдан юқори бўлиши ҳақидаги бир қатор прогнозлар туфайли қимматлаша бошлаган.\n«Сўнгги воқеалар, айниқса, захиралар жуда паст даражада бўлган ҳолда, таъминот хавфини айниқса юқори қилади», — деган TD Securities товар стратеги Райан Маккей.\nТаъкидланишича, Лондон биржасида никель захиралари 2019 йилдан бери энг паст даражага тушган.\nАввалроқ Олтин нархи июнь ойидан бери энг юқори кўрсаткичга етгани хабар қилинганди. Шунингдек, Brent маркали нефть нархи 2014 йилдан бери илк бор 100 долларга яқинлашгани ҳақида хабар берилди.


Клиндабиокс | medu.uz - Дорилар ҳақида маълумотлар ўзбек тилида\nHome Йўриқномалар Клиндабиокс\nПрепаратнинг савдо номи: Клиндабиокс\nТаъсир қилувчи модда (ХПН): клиндамицин (clindamycin)\nФаол модда: 100 мг клиндамицин (клиндамицин фосфати кўринишида);\nТаърифи: оқ ёки сарғиш тусли оқ рангли, цилиндроконик шаклли суппозиторийлар. Кесимида ҳаволи ва ғовак ўқи ва воронкасимон чуқурчаси бўлишига йўл қўйилади.\nФармакотерапевтик гуруҳи: Гинекологик касалликларни даволаш учун антисептиклар ва микробларга қарши препаратлар (кортикостероидлар билан мажмуаси мустасно). Антибиотиклар.\nАТХ коди: G01AA10.\nКлиндамицин линкозамидлар гуруҳи антибиотикларига киради. Рибосомал мембрананинг 50S суббирлиги билан боғланиши ҳисобига микроб хужайрасида оқсиллар синтезини ингибирлайди. Клиндамицин кенг таъсир доирасига эга, терапевтик дозаларда бактериостатик таъсир кўрсатади, юқори дозаларда микроорганизмларнинг сезгир штаммларига бактерицид таъсир кўрсатади. Клиндамицин кўпчилик граммусбат аэроблар, шунингдек граммусбат ва грамманфий анаэробларга нисбатан фаол. In vitro шароитида бактериал вагинозга олиб келувчи микроорганизмларга нисбатан, шу жумладан Gardnerella vaginalis, Mobiluncus spp. (Mobiluncus mulieris, Mobiluncus curtisii), Mycoplasma hominis ва Peptostreptococcus spp., Bacteroides spp. га нисбатан фаол.\nКлиндамицин ва линкомицин ўртасида кесишган резистентлик мавжуд.\nКлиндамицинни 100 мг дозада (1 суппозиторий) кетма-кет 3 кун давомида суткада бир марта интравагинал қўлланганда, тизимли қон оқимига тахминан 30% (6-70%) модда сўрилади.\nВагинал суппозиторийларни юборилганидан кейин клиндамициннинг тизимли таъсири, клиндамицинни ичга терапевтик дозаси юборилганига қараганда кучсизроқ.\nЙўлдош ва гистологик тўсиқлардан яхши ўтади, гематоэнцефалик тўсиқ (ГЭТ) орқали ёмон ўтади. Сўрилган клиндамициннинг тахминан 90% плазма оқсиллари билан боғланади. Жигарда метаболизмга учрайди, ва фаол ва нофаол метаболитлар ҳосил бўлади. Ярим чиқарилиш даври 11 соат (4-35 соат) ни ташкил қилади. Дозанинг тахминан 10% сийдик билан ва тахминан 4% аҳлат билан чиқарилади.\nПрепаратга сезгир микроорганизмлар чақирган бактериал вагинозда қўлланади.\nИнтравагинал, ётган ҳолатда иложи борича чуқурроқ юборилади.\nБир суппозиторийдан суткада 1 марта, бевосита уйқудан олдин, кетма-кет 3 кун давомида юборилади.\nИнфекциялар: тез-тез – вагинал кандидоз; тез-тез эмас – замбуруғли инфекциялар, пиелонефрит, вагинитлар/ вагинал инфекциялар, кандидоз.\nМеъда-ичак йўллари аъзолари томонидан: тез-тез эмас – қоринда спазмлар, диарея, кўнгил айниши, қоринда оғриқ, қусиш.\nТери қопламалари томонидан: тез-тез эмас – терини қичишиши, тошма.\nБуйрак ва сийдик чиқариш йўллари томонидан: тез-тез эмас – дизурия.\nЖинсий тизим томонидан: тез-тез – қинда оғриқ, вульва ва қин шиллиқ қаватини таъсирланиши; тез-тез эмас – ҳайз кўриш циклини бузилишлари, қиндан ажралмалар.\nУмумий ва юбориш жойида бузилишлар: тез-тез эмас – қўлланган жойда оғриқ, иситма, ёйилган оғриқ, маҳаллий шиш.\n– Клиндамицинга, линкомицинга ёки препаратнинг бошқа компонентларига ўта юқори сезувчанлик;\n– анамнезда антибиотикни қабул қилиш билан боғлиқ колит;\n– ҳомиладорликнинг I уч ойлиги.\nБошқа дори воситалари билан ўзаро таъсири тўғрисида маълумотлар йўқ.\nIn vitro шароитида клиндамицин ва эритромицин орасида антагонистик ўзаро таъсир намойиш этилган.\nКлиндамицин периферик таъсирга эга миорелаксантларнинг таъсирини кучайтириши мумкин.\nТизимли қўлланганда клиндамицин фосфати нерв мушак блокаторининг хусусиятларга эга, бу бошқа нерв мушак блокаторларининг таъсирини кучайтириши мумкин.\nПрепаратни ҳомиладорликнинг I уч ойлигида қўллаш тавсия қилинмайди, чунки препаратни ҳомиладорликнинг I уч ойлигида қўллаш бўйича адекват ва назоратли тадқиқотлар ўтказилмаган.\nПрепаратни ҳомиладорликнинг II ва III уч ойликларида, қатъий зарурат туғилган ҳолларда, фақат она учун кутилаётган фойда ҳомила учун потенциал хавфдан устун бўлгандагина қўллаш мумкин.\nКлиндамицин фосфатини интравагинал қўллангандан кейин клиндамицин кўкрак сутига чиқарилиши номаълум (перорал ва парентерал қўлланганда клиндамицин кўкрак сутига чиқарилади), шунинг учун эмизиш даврида препаратни фақат она учун кутилаётган фойда чақалоқ потенциал хавфдан устун бўлгандагина буюриш мумкин.\nПрепарат автотранспортни ҳайдаш ва потенциал хавфли механизмларни бошқариш қобилиятига таъсир кўрсатмайди.\nПрепаратни қўллаш юзасидан тавсияларга амал қилинганда дозани ошириб юборилиши ҳоллари маълум эмас. Препаратни беҳосдан ичга қабул қилиб юборилганда, клиндамициннинг қондаги терапевтик концентрациялари билан боғлиқ самаралар юз бериши мумкин.\nВагинал суппозиторийлар 100 мг. 3 суппозиторийдан ПВХ/ПЭ плёнка контур уяли ўрамда. 1 контур уяли ўрамдан № 3 қўллаш бўйича йўриқномаси билан бирга картон ўрамда.


Барча МДҲ мамлакатларида Zoom видеоалоқасидан фойдаланиш чекланди! - Terabayt.Uz\nTelegram’да товарлар ва хизматларнинг тўғридан-тўғри савдоси йўлга қўйилади\nTesla автопилоти камикадзелик қилиб, салондаги икки кишини ҳам ёндириб ўлдирди\nАмериканинг Zoom Video Communications компанияси Мустақил Давлатлар Ҳамдўстлигининг давлат тассаруфидаги компания ва ташкилотларига ўз хизматларидан фойдаланиш ҳуқуқини сотишни тақиқлади. Бу тўғрида бир қатор манбаларга таяниб Daryo нашри ёзмоқда.\nЎҚИНГ: Zoom тарихдаги барча рекордларни «синдириб», биринчи ўринга чиқиб олди!\n«Коммерсантъ» нашри Zoom’нинг Россиядаги дистрибютори – RightConf компанияси хатига асосланиб тақиқ ҳақида хабар берди. Компания бош директори Андрей Петренко ҳужжатнинг ҳақиқийлигини тасдиқлади.\nПетренконинг сўзларига кўра, тақиқ нафақат Россия давлат муассасаларига, балки МДҲ мамлакатларининг давлат секторига ҳам тегишли. Шу тарзда, университетлар, давлат компаниялари ва давлат идоралари Zoom корпоратив алоқаларидан фойдалана олмайди, уларнинг видеоконференциялари стандарт 40 дақиқа билан чекланади.\n«Энди биз кейинги ҳаракатларнинг тафсилотларини аниқлаймиз, мен компаниянинг давлат сектори учун алоҳида маҳсулот ишлаб чиқаришини истисно қилмайман», – деди Петренко. Шунингдек, у амалдаги шартномалар бўйича ишлар давом этишини қўшимча қилди.\nZoom Video Communications’нинг АҚШдаги бош офиси Россиянинг давлат компаниялари ва муассасалари видео хизматлардан узилгани ҳақидаги хабарлардан сўнг текширувни бошлади.\n«Бу хабарлар шериклик савдо агентликларидан бирининг ҳисоботига асослангани кўриниб турибди», – дея уларни тасдиқлади Zoom вакили.\n«Интерфакс» хабарига кўра, Россия давлат секторининг Zoom’дан узилиши университетлар фаолиятига таъсир қилиши мумкин. Россия Миллий тадқиқот университети олий иқтисодиёт мактаби 7 апрелдан бошлаб дастур хизматларидан фойдалана олмасликларини эълон қилди. Университет бир неча ой давомида RightConf билан лицензияни узайтириш бўйича музокаралар олиб боришга ҳаракат қилиб келган, аммо уринишлар бесамар кетган.\nМутахассисларнинг фикрига кўра, Zoom 2020 йилнинг декабрида Москва давлат техника университетига дастурий таъминотини сотишдан бош тортган Microsoft компаниясининг ҳаракатларини такрорламоқда. Россия университетида мудофаа саноатида ишлайдиган мутахассислар тайёрланиши сабабли Microsoft санкциялардан қўрққан эди.\nБундан ташқари, экспертларнинг фикрига кўра, маҳаллий ечимлар (масалан, Yandex) видеоконференцалоқа бозорида Zoom ўрнини босиши мумкин. Март ойи охирида Россия Рақамли саноат вазирлиги раҳбари Мақсут Шадаев Zoom’нинг рус аналоги 2022 йилда тайёр бўлишини айтган эди.\nМаълумот учун, Zoom Video Communications видеоалоқа хизмати 2011 йилдан бери ишлаб келмоқда. Коронавирус пандемияси ва ўнлаб ҳукумат муассасаларнинг ўзини ўзи изоляция қилиш чоралари фонида Zoom’нинг обрўси кескин ошди ва миллионлаб фойдаланувчилар ушбу дастурдан фойдаланишни бошлади. Аввалроқ Zoom хизмати хавфсизлик билан боғлиқ муаммолар бўйича танқидларга учраган эди: фойдаланувчилар ўзларининг маълумотларини Facebook’га ўтказилиши, шахсий алоқа маълумотлари ва видеоларнинг тарқалиши ҳақида шикоят қилган.\nЎҚИНГ: Zoom ишлатасиз-а? NASA ва Илон Маск эса уни тақиқлаган!\n#видеоқўнғироқ #иловалар #конференция #веб-сервислар #онлайн сервислар #Zoom


Энергетика вазири ўринбосарларининг самарадорлик кўрсаткичлари аниқланди – Kommers.uz\nИқтисодиёт\t10:20 | 5.11.21\nЭнергетика вазири ўринбосарларининг самарадорлик кўрсаткичлари аниқланди\nВазир ўринбосарларининг 2 нафари фаолияти «аъло», биттасиники эса «яхши» деб баҳоланган\nЎзбекистонда қабул қилинган норматив ҳужжатларга мувофиқ Энергетика вазири ўринбосарлари фаолияти самарадорлигининг (KPI) асосий кўрсаткичлари тасдиқланди. Бу ҳақда вазирлик матбуот хизмати хабар берди.\nМаълум қилинишича, 2021 йилнинг иккинчи ярим йиллигидан бошлаб, KPI тизими бўйича баҳолаш натижалари ҳақида жамоатчиликни ҳар чоракда хабардор қилиб борилади. Энергетика вазирининг биринчи ўринбосари томонидан 7 та мезондан иборат баҳолашнинг асосий мезонлари бўйича 9 та кўрсаткичлар амалга оширилмоқда.\nҚайд этилишича, 2021 йил III чорак якуни билан Энергетика вазирининг биринчи ўринбосари Азим Аҳмадхўжаев фаолияти умумий самарадорлик кўрсаткичи (УСК) 114,8 фоизни ташқил этган ва фаолият кўрсаткичлари ижроси «аъло» деб баҳоланган. Шунингдек, Энергетика вазирининг электр энергетика масалалари бўйича ўринбосари Шерзод Хўжаев томонидан 8 та мезондан иборат баҳолашнинг асосий мезонлари бўйича 13 та кўрсаткичлар амалга оширилмоқда.\nМаълум бўлишича, 2021 йил III чорак якуни билан Энергетика вазирининг электр энергетика масалалари бўйича ўринбосари фаолияти умумий самарадорлик кўрсаткичи 104,8 фоизни ташқил этган ва фаолият кўрсаткичлари ижроси «аъло» деб баҳоланган.\nШу билан бирга, Энергетика вазирининг нефть-газ масалалари бўйича ўринбосари (вакант) йўналишлари бўйича 8 та мезондан иборат баҳолашнинг асосий мезонлари бўйича 8 та кўрсаткичлар амалга оширилаётгани маълум қилинди.\nМаълумотга кўра, 2021 йил III чорак якуни билан Энергетика вазирининг нефть-газ масалалари бўйича ўринбосари (вакант) лавозими фаолияти умумий самарадорлик кўрсаткичи (УСК) 96,7 фоизни ташқил этган ва фаолият кўрсаткичлари ижроси «яхши» деб баҳоланган.\nАввалроқ Тошкентда Туркия компанияси билан электр энергияси бўича 109 миллион долларлик лойиҳа амалга оширилиши хабар қилинганди. Шунингдек, Uzbekistan Airways учувчиларни саралаш учун ҳужжатлар қабул қилишни бошлагани ҳақида хабар берилди.


Формирование своеобразного аспекта скоростного мышления\nАслонова Орзигул Примовна,\nТафаккур тезлигини шакллантиришнинг ўзига хос аспектлари\nАсланова Орзигул Примовна,\nИнсон таффаккурини ўрганиш психологияда асосий эътибор қаратиладиган муаммолардан бири бўлиб, у жуда мураккаб жараён ҳисобланиб, шу сабабдан доимий равишда илмий-тадқиқотларни олиб боришни талаб этади.\nТафаккур тушунчалар ва тасаввурларда амалга оширилади ҳамда тафаккур қилинишининг асосий шакли – фикр ва мулоҳаза юритишдир. “Тафаккур – жамият ривожининг маҳсулидир, лекин, тафаккурнинг индивидуал ривожланиши, унинг ўзига хослиги, организмнинг ўзига хослигига, бош миянинг ҳолати ва функционал имкониятларига боғлиқдир. Тафаккурнинг индивидуал ўзига хослиги - тафаккурнинг кенглиги, мустақил фиклаш, тафаккур тезлиги, шошма-шошарлик ва танқидий фиклаш бўлиб, мутахассислар буларни ақлнинг сифатларига тегишли деб қарашади”\nФикрлаш кенглиги – хусусий томонларни назардан қочирмасдан, муаммони тўлиқ қамраб олиш қобилиятидир. Тафаккурнинг теранлиги – мураккаб саволларнинг моҳиятигача кира олиш қобилиятида ифодаланади. Теран тафаккур қилишга қарама-қарши бўлган сифат - юзаки фикрлаш бўлиб, инсон майда нарсаларга эътибор қаратиб, асосий қисмни кўрмайди. Мустақил тафаккур юритиш инсоннинг янги муаммоларни қўя олиши ва бошқаларнинг ёрдамига мурожаат қилмасдан уларни ечиш йўлларини топиш кўникмасига эга бўлиши билан тавсифланади.\nШошма-шошарликда ақл юритиш - инсон қўйилган саволга атрофлича ўйламасдан, қайсидир томонни ушлаб олиб, ечимни беришга шошади, етарлича ўйланмаган жавобни ва мулоҳазани айтади. Секинлик билан фикр юритиш фаолияти эса, нерв тизими типига, яъни уни секин ҳаракатланишига боғлиқ бўлиши мумкин.\nАйзенканинг таърифига кўра: “Ақлий жараёнларнинг тезлиги ёки тафаккур тезлиги – инсонлар ўртасидаги интеллектуал фарқларнинг фундаментал базисидир”.\nБизнингча, тафаккурнинг тезлиги – инсоннинг янги ҳолатга ёки муаммога тез ва тўғри баҳо бера олиши, мослашиши, ўйлаши ва тўғри ечимни қисқа вақт давомида қабул қила олиш қобилиятидир.\nЮқорида келтирилганларни умумлаштириб, замонавий психологияда турли асосларга кўра тафаккурнинг қуйидаги бир нечта шартли классификациясини кўринишлари қабул қилинган ва оммалашганлигини айтишимиз мумкин, улар: ривожланиш генезиси; ечиладиган масалалар тавсифи; ёйилиш даражаси; янгилиги ва оригиналлик даражаси; тафаккур воситалари; тафаккур функциялари ва бошқалар.\nМасалани ечимига тафаккур кўптомонли амаллар орқали, яъни таққослаш, анализ, синтез, абстракция ва умумлаштириш ёрдамида келди. Тафаккурнинг индивидуал ўзига хослигига мутахассислар ақлнинг қуйидаги сифатларини: тафаккурнинг кенглиги, мустақил тафаккур қила олиш, тафаккурнинг тезлиги, шошқолоқлик ва ақлнинг танқидийлигини тегишли деб билишади. Тафаккур барча инсонлар учун умумий бўлган қонуниятлар орқали амалга ошади, лекин шу билан бирга тафаккурда инсоннинг ёш жиҳатлари ва индивидуал ўзига хослиги номоён бўлади.\nТафаккур тезлиги – инсоннинг индивидуал ўзига хослигига боғлиқ бўлган ўзгарувчан катталик. Кимдир айтилаётган фикрни тезда илғаб олади, кимгадир бунинг учун вақт керак бўлади. Тафаккур тезлигини кўрсатгичини яхшилаш мумкинми? Албатта ҳа! Инсон миясининг пластиглиги, унинг янги шарт-шароитга тезда мослашиши, ривожланиши ва мукаммаллашуви турли даражадаги мураккаб масалаларни тез еча олишни ўрганиш имкониятини беради. Лекин тезлик – мажмуавий тушунчадир. Натижанинг тезлиги нимага боғлиқ? Хотирага (балки сиз шунга ўхшаш масалани ва уни ечилишини эсга оларсиз), мантиққа, диққатни бир жойга тўплаш кўникмасига, деталларга ва фактларга эътиборни қаратишга, оригинал тафаккурга, креатив ёндашувга боғлиқ бўлиши мумкин. Шундай қилиб, сизнинг олдингизда “Тафаккур тезлигини қандай ривожлантириш мумкин?” деган савол турадиган бўлса, биз унинг учун бир нечта керакли маслаҳатларни тавсия этишимиз мумкин.\nКун тартибига амал қилинг. Тўғри овқатланиш, соғлом турмуш тарзи, оқилона кун тартиби бевосита кундалик турмушимизда биз ечадиган турли масалаларнинг тезлигига бевосита таъсир кўрсатади. Турғун чарчоқлик симптомига эга инсон ҳеч қачон ўзининг тафаккур имкониятини кўрсата олмайди.\nТизимни изланг ва алгоритмни эслаб қолинг. Кўпчилик ҳолларда биринчи қарашда мутлақо янги масала сиз қачондир учратган масалага жуда ўхшаш бўлади. Агар сизнинг онгингизда уни ечиш алгоритми сақланган бўлса, у ҳолда муаммони ҳал этиш сиз учун мураккаблик туғдирмайди. Одатда, “тез фикрлайдиган” одамлар – яхши хотирага эга ва аналогияни қўя оладиган, янги ҳолатларга мавжуд тажрибасини қўллай оладиган инсонлардир.\nЮқорида айтиб ўтганимиздек тафаккур тезлиги ҳар кимда турлича, қўйилган муаммони ечиш учун сиздан талай вақт талаб қиладиган ҳолатда, тезда ечадиган инсон билан мусобоқалашиш ҳар доим ҳам реал натижа бермайди. Лекин сизда, ўз тафаккур тезлигингизни ошириш имконияти мавжуд. Агар сиз тафакурингизни ривожлантириш ва аниқ когнитив функциялар билан шуғулланадиган бўлсангиз, у ҳолда натижа узоқ куттирмайди.\nТафаккур тезлиги самарадорлик кўрсатгичи бўлиши мумкин эмас, чунки, нотўғри маълумотни тўғри маълумот эканлигини дастлаб ишонч ҳосил қилмасдан туриб уни тезда қайта ишлаш мумкин.\nШу сабабдан тафаккур тезлигининг бошқа тавсифларини ( теранлиги, тафаккур сифати) баҳоламай туриб, уни ёрдам қилиши ҳақида гапириб бўлмайди. Сизнинг тафаккурингиз нафақат тез бўлиши балки самарали бўлишига ҳаракат қилинг. Самарали тафаккур – аниқ, позитив ва ишчи тафаккурдир.\n1. Газиев Э. Развитие мышление учащихся в процессе образования. Т: Укитувчи, 1980. - 88 стр.\n2. Газиев Э. Общая психология. 2002. 240 стр.